Henti sementara aktiviti di kawasan risiko tanah runtuh, kepala air – KP Bomba

BENTONG: Jabatan Bomba dan Penyelamat Malaysia (JBPM) menasihatkan agar segala aktiviti di kawasan berisiko terjadinya kepala air dan tanah runtuh dihentikan buat sementara ketika negara sedang mengalami peralihan ke Monsun Timur Laut.

Ketua Pengarah JBPM, Datuk Seri Mohammad Hamdan Wahid berkata, agensi atau mana-mana badan yang mengawal selia tempat berkenaan termasuk pemilik pusat peranginan di tepi sungai perlu menghentikan aktiviti di kawasan terbabit bagi mengelak pengunjung terperangkap jika berlakunya bencana.

Beliau berkata, bagi individu yang masih ingin melakukan aktiviti seperti mendaki atau berkhemah di kawasan berisiko itu dinasihatkan membawa alat komunikasi supaya boleh memberitahu lokasi mereka dengan tepat kepada pasukan penyelamat jika terjadi sesuatu tidak diingini.

“JBPM telah melakukan program libat urus dengan pemimpin tempatan di kawasan bukan hotspot banjir bagi memastikan jabatan berkenaan lebih bersedia bagi menghadapi Monsun Timur Laut yang dijangka bermula pertengahan bulan hadapan sehingga Mac tahun depan,” katanya.

Beliau berkata demikian kepada pemberita selepas tamat Latihan Ex-Genting di sekitar Terowong Genting Sempah di sini, awal pagi tadi.

Mohammad Hamdan berkata, melalui program itu pemimpin tempatan boleh menyalurkan maklumat mengenai kenaikan paras air sungai, keadaan cerun dan situasi hujan di kawasan mereka kepada JBPM sebagai langkah persediaan.

“Pada tahun lepas kita tidak sangka kawasan seperti Taman Sri Muda di Selangor, Bentong (Pahang) dan Maran (Terengganu) akan mengalami banjir besar dan kejadian tanah runtuh serta kepala air, jadi tahun ini saya percaya kita lebih bersedia untuk menghadapi segala kemungkinan,” katanya.

Beliau berkata, cuti anggota bomba di negeri pantai timur akan dibekukan mulai pertengahan bulan hadapan sehingga hujung Disember bagi menghadapi banjir yang dijangka berlaku, dan hanya hal kecemasan diberikan pertimbangan untuk bercuti.

Sementara itu, Timbalan Ketua Pengarah Bahagian Pelaksanaan Operasi Agensi Pengurusan Bencana Negara (NADMA), Meor Ismail Meor Akim berkata, pihak NADMA telah selesai mengadakan enam bengkel mengenai pengurusan banjir di seluruh negara melibatkan zon utara, selatan, tengah, timur, Sabah dan Sarawak.

“Ada beberapa lagi bengkel NADMA belum selesai, tetapi dari segi persiapannya kita telah bersedia,” katanya yang turut hadir pada program latihan tersebut.

Mengenai latihan berkenaan, Meor Ismail berkata ia melibatkan latihan tiga simulasi kecemasan membabitkan kemalangan kenderaan, kebocoran bahan kimia berbahaya dan tanah runtuh bagi melihat tahap kesiapsiagaan semua agensi berkaitan.

“Kira-kira 400 individu daripada Kementerian Kesihatan, Lembaga Lebuhraya Malaysia (LLM), JBPM Pahang dan NADMA terlibat dalam latihan ini yang boleh disifatkan amat berjaya,” katanya. – BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Solidariti bersama doktor kontrak tetapi tidak setuju tindakan mogok – Cuepacs

IPOH, 3 April (Bernama) — Kongres Kesatuan Pekerja Dalam Perkhidmatan Awam (Cuepacs) bersolidariti dengan isu doktor kontrak namun tidak bersetuju dengan langkah kumpulan itu yang mahu melancarkan mogok di seluruh negara sebagai memprotes isu perjawatan mereka yang masih tergantung.

Presiden Cuepacs, Datuk Adnan Mat berkata, tindakan mogok itu boleh menjejaskan sistem penyampaian kesihatan kerajaan kepada rakyat.

Adnan berkata, kumpulan itu sendiri tidak mempunyai locus standi (hak di sisi undang-undang) untuk mengambil tindakan perusahaan seperti mogok kerana mereka tidak berkesatuan, pada masa sama boleh dikenakan tindakan di bawah peraturan perkhidmatan awam.

“Maka dengan itu telah mendedahkan mereka ini (untuk) berada dalam tindakan dan peraturan dalam perkhidmatan serta akhirnya boleh menjejaskan kemajuan kerjaya mereka yang telah pun ada dalam sistem perkhidmatan walaupun sebagai pekerja kontrak,” katanya di sini hari ini.

Beliau berkata demikian kepada pemberita selepas menghadiri Program Bubur Lambuk Gabungan Kesatuan Pekerja-Pekerja Dalam Perkhidmatan-Perkhidmatan Kerani dan Bersekutu Kerajaan (Auegcas) Perak di sini hari ini.

Turut hadir Pengerusi Jawatankuasa Pendidikan, Pengajian Tinggi, Belia dan Sukan negeri Khairudin Abu Hanipah serta Presiden Auegcas, Asman Mohd Nawawi.

Semalam, Timbalan Perdana Menteri, Datuk Seri Dr Ahmad Zahid Hamidi yang juga pengerusi jawatankuasa peringkat tertinggi bagi menyelesaikan isu itu berkata kerajaan akan memastikan situasi menang menang dicapai supaya tiada pihak berasa rugi atau tersingkir. – BERNAMA


179 mangsa banjir dipindahkan ke empat PPS di Larut Matang dan Selama

IPOH: Seramai 179 mangsa daripada 47 keluarga terpaksa dipindahkan ke empat Pusat Pemindahan Sementara (PPS) di daerah Larut Matang dan Selama akibat banjir di beberapa kawasan malam tadi.

Jurucakap Jawatankuasa Pengurusan Bencana Perak memaklumkan 79 mangsa dari Kampung Sungai Relong dan Kampung Baru Batu 5, Taiping yang ditempatkan di Dewan Orang Ramai Sungai Relong malam tadi dipindahkan ke Sekolah Kebangsaan Bukit Jana disebabkan kapasiti yang ramai.

“Selain itu, seramai 42 mangsa dari Taman Mawar 2 dan Kampung Jelapang Jaya di Bukit Gantang dipindahkan ke PPS yang dibuka di Sekolah Kebangsaan Simpang.

“PPS turut dibuka di Dewan Orang Ramai Sungai Baru, Bukit Gantang bagi menempatkan 12 mangsa dari Kampung Sungai Nyior dan terdapat 46 mangsa pula dipindahkan ke PPS di Dewan Orang Ramai Kampung Simpang Halt selepas rumah penduduk kawasan itu dinaiki air,” katanya dalam kenyataan hari ini.

Beliau berkata, tiada jalan yang terputus dan cuaca semasa di lokasi terjejas adalah baik ketika ini.

Katanya sehingga kini pelbagai agensi dan pasukan penyelamat meneruskan pemantauan di lokasi terlibat dan PPS, bagi memastikan keselamatan mangsa banjir. – BERNAMA


Polis Terengganu terima laporan penipuan umrah babit kerugian lebih RM200,000

KUALA TERENGGANU: Polis menerima lima laporan berkaitan kes penipuan pakej umrah dan haji oleh dua syarikat dengan jumlah kerugian RM214,315.

Ketua Polis Terengganu, Datuk Rohaimi Md Isa berkata, empat laporan diterima semalam (Ahad) melibatkan sebuah syarikat di sini, manakala satu laporan diterima hari ini membabitkan sebuah agensi pelancongan, umrah dan haji di Alor Setar, Kedah.

Sehubungan itu, beliau mengingatkan orang ramai supaya sentiasa berhati-hati terhadap syarikat yang menawarkan pelbagai pakej menarik untuk mengaburi pelanggan.

“Tahun ini, setakat ini kita ada lima laporan kes penipuan melibatkan kerugian lebih RM200,000 berbanding hanya dua kes pada tahun lalu dengan jumlah kerugian RM120,000.

“Untuk kes hari ini, syarikat tersebut sebenarnya beribu pejabat di Alor Setar, tetapi laporan dibuat di Kuala Terengganu kerana mangsa dan transaksi wang dilakukan dari sini,” katanya pada sidang media di Ibu Pejabat Polis Kontinjen (IPK) Terengganu di sini, hari ini.

Rohaimi berkata, pihaknya menjangkakan lebih ramai mangsa akan membuat laporan polis dalam masa terdekat dan kes disiasat mengikut Seksyen 420 Kanun Keseksaan yang memperuntukkan hukuman penjara satu hingga 10 tahun, sebatan dan denda jika disabitkan kesalahan.

Dalam pada itu seorang mangsa, Ahmad Kashfi Ab Rahman berkata, beliau serta 14 ahli keluarga sepatutnya mengerjakan umrah pada 28 Februari lepas, tetapi ditunda kepada 3 Mac atas sebab-sebab tertentu.

Bagaimanapun, penjawat awam itu dimaklumkan oleh abangnya bahawa pihak syarikat telah membatalkan penerbangan tersebut dan akan memberi tarikh baharu untuk mereka sekeluarga berangkat ke tanah suci.

“Saya dan abang kemudiannya cuba menghubungi syarikat berkenaan melalui pelbagai cara tetapi tiada jawapan.

“Kami nekad membuat laporan polis kerana merasa tertipu. Kami juga mendapat tahu bahawa syarikat ini memang bermasalah dan ada juga mangsa lain dari Terengganu yang turut terpedaya,” katanya ketika ditemui selepas membuat laporan polis hari ini.

Ahmad Kashfi berharap pihak polis dapat mengambil tindakan lebih tegas dan memantau ketat syarikat umrah dan haji bagi mengelakkan lebih ramai anggota masyarakat terperdaya. – BERNAMA


Calon PH Padang Serai meninggal dunia

CYBERJAYA: Calon Pakatan Harapan (PH) bagi kerusi Parlimen Padang Serai, M. Karupaiya disahkan meninggal dunia hari ini.

Ketua Setiausaha PH, Datuk Seri Saifuddin Nasution Ismail berkata, kali terakhir beliau menemui mendiang adalah pada 14 November lalu ketika ceramah di Kulim, Kedah.

“Dengan rasa penuh hiba dan dukacita saya memaklumkan bahawa saudara Karupaiya A/L Mutusami, mantan Ahli Parlimen Padang Serai merangkap calon Pakatan Harapan bagi P.017 Padang Serai telah meninggal dunia hari ini.

“Mendiang telah memberi ucapan ringkas dan sempat bersama menjulang tangan di akhir ucapan Pengerusi Pakatan Harapan.

“Mewakili seluruh keluarga besar PKR dan Pakatan Harapan, saya merakamkan ucapan takziah buat keluarga mendiang. Pemergian mendiang satu kehilangan besar kepada parti dan perjuangan Reformasi,” katanya dalam kenyataan media hari ini.

Tambah Saifuddin, mendiang banyak berjasa kepada rakyat khususnya bagi warga dan Cabang Padang Serai serta kepada Angkatan Tentera Malaysia terutama para veteran akan senantiasa dikenang.

“Mendiang meninggal dunia di dalam perjuangan menegakkan keadilan demi Malaysia yang lebih baik.

“Semangat ini akan diteruskan oleh para pejuang PKR dan Pakatan Harapan pada Pilihan Raya Umum ke-15 ini,” tulisnya.

Untuk rekod, media tempatan melaporkan mendiang telahpun dimasukkan ke Hospital Kulim pada Isnin lalu, selepas mengalami pendarahan pada bahagian perut.

Author

Diyana Rahip

View all posts

View all posts


Istiadat Pembukaan Parlimen, Belanjawan 2023 tumpuan sidang kali ini

KUALA LUMPUR: Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dijadual menyempurnakan Istiadat Pembukaan Mesyuarat Pertama Penggal Kedua Parlimen ke-15 Isnin (13 Feb) ini, yang kedua di bawah kerajaan pimpinan Perdana Menteri, Datuk Seri Anwar Ibrahim.

Sebelum ini, pada 19 Disember lepas telah diadakan persidangan Dewan Rakyat pertama di bawah Kerajaan Perpaduan selama dua hari, antara lain melibatkan pembentangan usul undi percaya bagi keabsahan pelantikan Anwar sebagai Perdana Menteri ke-10, serta pembentangan bajet mini.

Menurut takwim di laman web Parlimen, persidangan kali ini yang berlangsung selama 29 hari tertumpu kepada perbahasan Titah Diraja bermula 15 Februari hingga 21 Feb serta pembentangan semula Rang Undang-Undang Perbekalan 2023 oleh Anwar merangkap Menteri Kewangan, yang dijadual berlangsung pada 24 Feb.

Rang Undang-undang itu seterusnya akan dibahas di peringkat dasar selama enam hari bermula 27 Feb serta sesi jawapan menteri pada 8 Mac dan 9 Mac,  sebelum disusuli perbahasan peringkat jawatankuasa pada 13 Mac hingga 28 Mac.

Anwar pada majlis Perhimpunan Bulanan Warga Kementerian Kewangan pada 8 Feb lepas, dilaporkan berkata Belanjawan 2023 akan mengambil kira cabaran ekonomi semasa tetapi boleh memacu pertumbuhan negara, menarik pelaburan ke dalam negara serta memberi rahmah kepada rakyat.

Turut dijangka mencuri tumpuan adalah pembentangan kertas putih berkaitan perolehan dan kos pembelian vaksin COVID-19 yang didapati tidak mengikut prosedur sebelum ini.

Selain itu, Kertas Putih mengenai kes Batu Puteh turut dijangka dibentangkan untuk tindakan selanjutnya, disediakan oleh Menteri di Jabatan Perdana Menteri (Undang-undang dan Reformasi Institusi), Datuk Seri Azalina Othman Said.

Persidangan kali ini juga bakal menyaksikan pembaharuan termasuk sesi Soal Jawab Perdana Menteri (PMQ) pada setiap Selasa yang dijalankan secara ujian rintis bermula 13 Feb.

Dalam wawancara bersama Bernama baru-baru ini, Yang Dipertua Dewan Rakyat Datuk Johari Abdul memaklumkan sesi itu bagi membolehkan Perdana Menteri menjawab soalan yang ditujukan kepadanya, namun ia belum boleh dimaktubkan sebagai sesi tetap.

Menurut Johari, ia bagi mengenal pasti masalah yang mungkin timbul susulan pelaksanaan sesi itu, selain ia juga memerlukan pindaan kepada Peraturan-Peraturan Majlis Mesyuarat Dewan Rakyat sebelum digazetkan sebagai sesi tetap sidang Dewan Rakyat.

Selain itu, sesi Kamar Khas juga ditambah baik dengan membanyakkan jumlah usul iaitu daripada dua usul setiap sesi kepada empat usul.

Persidangan Dewan Rakyat akan berlangsung dari 13 Feb hingga 30 Mac. – BERNAMA


BN tak tolak PBM, masih dalam pertimbangan – Ismail Sabri

CYBERJAYA: Barisan Nasional (BN) tidak menolak Parti Bangsa Malaysia (PBM) sebagai komponen parti itu, kata Naib Presiden UMNO, Datuk Seri Ismail Sabri Yaakob.

Menurutnya, BN kini masih mempertimbangkan permohonan parti berkenaan.

“Kita tidak tolak, kita masih mempertimbangkan,” katanya seperti dilapor Berita Harian hari ini.

Beliau berkata demikian selepas diajukan soalan oleh pemberita mengenai status PBM yang memohon menyertai BN.

Kelmarin, Presiden PBM, Datuk Zuraida Kamaruddin berkata, kerjasama dengan BN akan dimuktamadkan sebelum penamaan calon pada Pilihan Raya Umum Ke-15 (PRU15) ini.

Media turut melaporkan sebelum ini, Zuraida menyatakan hasrat PBM menyertai BN menerima maklum balas positif, namun BN belum memberi keputusan rasmi mengenai permohonan itu.

Author

Diyana Rahip

View all posts

View all posts


Zuraida presiden baharu PBM

KUALA LUMPUR: Menteri Perusahaan Perladangan dan Komoditi Datuk Zuraida Kamaruddin kini menerajui Parti Bangsa Malaysia (PBM) setelah dilantik sebagai presiden baharu parti itu semalam menggantikan Datuk Larry Sng Wei Shein.

Pelantikan Ahli Parlimen Ampang itu dibuat pada mesyuarat Majlis Tertinggi PBM yang berlangsung semalam setelah mesyuarat berkenaan mengesahkan tujuh usul yang diluluskan semasa Persidangan Agung Tahunan (PAT) 2022 di Shah Alam pada 1 Oktober lepas, termasuk meletakkan Zuraida sebagai Presiden PBM.

“Majlis Tertinggi yang bersidang semalam telah meneliti dan menjalankan proses yang wajar serta bersesuaian dengan garis panduan Perlembagaan Parti telah mengangkat Zuraida sebagai Presiden parti,” kata Setiausaha Agung PBM Nor Hizwan Ahmad dalam kenyataan hari ini.

“Majlis Tertinggi dan seluruh ahli parti mengucapkan tahniah atas pelantikan ini dan mendoakan Datuk Hajah Zuraida Kamaruddin terus diberi kekuatan bagi menerajui parti untuk terus cemerlang dalam memberi khidmat terbaik kepada seluruh rakyat Malaysia,” katanya dan beliau turut berterima kasih kepada Sng yang juga Ahli Parlimen Julai kerana telah memimpin parti sebelum ini.

Pada 26 Mei lepas, Zuraida mengumumkan keluar daripada Bersatu dan menyertai PBM.

Zuraida dilantik sebagai Menteri Perumahan dan Kerajaan Tempatan selepas kemenangan Pakatan Harapan (PH) pada Pilihan Raya Umum ke-14 pada 2018 oleh Perdana Menteri ketika itu Tun Dr Mahathir Mohamad.

Beliau dilantik semula ke jawatan sama semasa pentadbiran Tan Sri Muhyiddin Yassin sebelum bertukar ke portfolio Menteri Perusahaan Perladangan dan Komoditi di bawah Datuk Seri Ismail Sabri Yaakob.

PBM didaftarkan pada 27 Okt 2021 dan diasaskan oleh Mohamad Sukri Yusri yang juga presiden pertamanya dan beberapa ahli politik lain selepas mengambil alih Parti Pekerja Sarawak (SWP).

Sng mengambil alih jawatan presiden pada Jan 2022 dan ketika ini, termasuk Zuraida dan Sng, PBM mempunyai enam orang Ahli Parlimen termasuk Steven Choong (Tebrau); Mohammadin Ketapi (Lahad Datu); Datuk Dr Xavier Jayakumar (Kuala Langat) dan Datuk Seri Dr Santhara Kumar (Segamat). – BERNAMA


Ramai anak muda B40 sakit jantung

JIKA dahulu penyakit jantung lazimnya melibatkan individu berusia antara 40-an dan ke atas, namun kini wujud trend peningkatan membabitkan golongan muda.

Menurut Pakar Perunding Kardiologi Residen dan Perubatan Am, Hospital Pakar KPJ Johor, Dr. Mohd. Shahrom Ujang, semakin ramai golongan muda khususnya dalam kumpulan B40 dan ini merupakan sesuatu yang membimbangkan.

“Peningkatan masalah sakit jantung dalam kalangan generasi muda merupakan satu trend yang dapat dilihat ketika ini, khususnya melibatkan golongan B40.

“Pandemik Covid-19 yang berlaku telah menyebabkan ramai yang dahulunya berada dalam kumpulan M40 kini berada dalam kelompok B40, menjadikan demografik bagi golongan itu semakin membesar,” katanya memetik Kosmo.

Menurut Shahrom, antara faktor utama menyebabkan penyakit berkaitan jantung adalah dari aspek pemakanan yang tidak sihat.

Jelasnya, golongan berpendapatan rendah lebih cenderung makan makanan tinggi karbohidrat seperti nasi dalam jumlah yang banyak.

“Hal ini adalah kerana harganya yang lebih murah, lebih mudah diakses dan juga ia lebih mengenyangkan.

“Nasi juga menjadi makanan ruji kebanyakan rakyat Malaysia dan ada yang menganggap tidak boleh hidup tanpa makan nasi sehari.

“Namun, perlu diingat nasi yang diambil dalam jumlah yang terlalu banyak itu boleh menyumbang kepada masalah kesihatan seperti tekanan darah tinggi, yang seterusnya menjadi faktor masalah jantung,” kongsinya.

Penyakit berkaitan jantung kekal sebagai penyebab utama kematian di Malaysia dengan merekodkan 18,515 kematian.

Statistik terkini Jabatan Perangkaan Malaysia 2022 menunjukkan bahawa Ischaemic heart diseases mencatatkan sebab kematian kedua tertinggi di negara ini pada tahun 2021, iaitu 13.7 peratus selepas Covid-19.

Author

Diyana Rahip

View all posts

View all posts


Mayat awak-awak warga Thailand yang hilang di Pulau Bidan ditemukan

ALOR SETAR: Mayat awak-awak bot nelayan warganegara Thailand yang dikhuatiri lemas selepas terjatuh ke dalam laut petang Khamis lepas, ditemukan hari ini.

Pengarah Zon Maritim Kuala Kedah, Komander Maritim Noor Azreyanti Ishak berkata, mayat dijumpai pada 8.30 pagi tadi dengan lengkap berpakaian di kedudukan 2.0 batu nautika dari Pulau Bidan, Yan.

“Mayat dibawa ke Jeti Sungai Udang Yan dan diserahkan kepada pihak Polis Diraja Malaysia untuk tindakan lanjut. Operasi Mencari dan Menyelamat ditamatkan pada pukul 10.30 pagi,” katanya dalam kenyataan hari ini.

Awak-awak warganegara Thailand Donbagee Tingsa, 33, dipercayai terjatuh dari sebuah bot nelayan ketika sedang memukat bilis di Pulau Bidan dekat Yan pada 2.25 petang, Khamis.

Kejadian disedari tekong bot apabila mendapati mangsa tiada di atas bot sebelum usaha mencari dilakukan bersama Pasukan Polis Marin, Angkatan Pertahanan Awam Malaysia dan beberapa bot nelayan tempatan.

Sementara itu, Noor Azreyanti mengingatkan orang ramai yang berhasrat melakukan aktiviti di laut agar mengambil langkah-langkah keselamatan seperti memakai jaket keselamatan, merujuk ramalan kaji cuaca, memastikan bot dalam keadaan baik dan membawa Personal Locator Beacon (PLB).

“Zon Maritim Kuala Kedah juga meminta orang awam untuk melaporkan sebarang kejadian kecemasan atau kemalangan di laut melalui talian kecemasan 24 jam MERS 999 atau Pusat Operasi Zon Maritim Kuala Kedah menerusi talian 04-7310579,” katanya. – BERNAMA


‘Bukan ‘superstar’ pun,’ anak Zahid Hamidi jawab fitnah TPM buat muka

CYBERJAYA: Tanda-tanya orang ramai berhubung keadaan mata Timbalan Perdana Menteri, Datuk Seri Dr Ahmad Zahid Hamidi yang lebam dan bengkak terjawab, apabila anak sulungnya tampil mendedahkan perkara sebenar.

Menerusi hantaran di laman Instagram, Datuk Nurulhidayah Ahmad Zahid menjelaskan bahawa, bapanya yang juga Presiden Umno ketika ini sedang dalam proses pemulihan selepas menjalani pembedahan mata.

Tambah beliau di ruangan komen, bapanya terpaksa melakukan pembedahan berikutan saraf pada bahagian mata tidak berfungsi.

“Iya… saraf mata dia tak berfungsi. Itu mata dia jadi (kelihatan) jatuh.

“Buat muka untuk apa, bukan ‘superstar’ pun. Kalau sampai mudarat sebab saraf mata kena la buat sesuatu.

“Tetapi biasa lah orang lagi seronok fitnah daripada tahu perkara sebenar,” kata Nurulhidayah membalas pertanyaan salah seorang pengikut laman sosialnya, pada Selasa.

Pada masa sama, Nurulhidayah memaklumkan, sebagai ahli politik dan menggalas tanggungjawab besar dalam pentadbiran kerajaan, bapanya tidak mengambil cuti lama selepas pembedahan.

Pada 22 Jun lalu, Menteri Dalam Negeri, Datuk Seri Saifuddin Nasution mengesahkan Ahmad Zahid mengambil cuti selama dua minggu.

Ahmad Zahid membuat penampilan di Biro Penyiasatan Persekutuan Kebangsaan Akademi Bersekutu (FBINAA) di Kuala Lumpur pada 26 Jun, dilihat memakai sepasang kaca mata hitam.

Namun, Menteri Kemajuan Desa dan Wilayah itu dilihat menghadiri sebuah acara beberapa hari kemudian tanpa kaca mata hitam, sementara warganet di media sosial mula menyedari keadaan matanya yang bengkak dan lebam.

Author

Fazleen Safina Abd Jamil

View all posts

View all posts


Bomoh didakwa perkosa pesakit wanita

KUALA TERENGGANU: Seorang bomoh dihadapkan ke Mahkamah Majistret di sini hari ini atas pertuduhan mencabul pesakitnya sewaktu merawat wanita itu pada tiga bulan lalu.

Tertuduh, Zainal Che Omar, 62, membuat pengakuan tidak bersalah selepas pertuduhan dibacakan di hadapan Majistret Noor Mazrinie Mahmood.

Berdasarkan pertuduhan, dia didakwa menggunakan kekerasan jenayah dengan mencabul kehormatan mangsa yang merupakan seorang wanita berusia 31 tahun.

Lelaki warga emas tersebut didakwa melakukan perbuatan itu di sebuah kuarters di daerah ini antara pukul 8 sehingga 8.45 malam pada 26 Jun lalu.

Tertuduh didakwa mengikut Seksyen 354 Kanun Keseksaan yang memperuntukkan hukuman penjara sehingga10 tahun atau denda atau sebatan atau mana-mana daripada dua hukuman berkenaan jika sabit kesalahan.

Mahkamah membenarkan tertuduh diikat jamin RM4,500 dengan seorang penjamin serta menetapkan tarikh sebutan semula kes pada 5 Oktober depan.

Pendakwaan dikendalikan Timbalan Pendakwa Raya, Nur Aisyah Mohamad manakala tertuduh pula tidak diwakili peguam. – Kosmo

Authors

Media Variasi

View all posts

Diyana Rahip

View all posts

View all posts

View all posts


NUFAM gesa kerajaan fokus aspek hak, perlindungan pekerja

KUALA LUMPUR: Kerajaan hari ini digesa beri  tumpuan kepada hak dan perlindungan terutama bagi pekerja swasta sebelum hal kenaikan gaji.

Ini kerana, isu sebenar adalah soal hak dan perlindungan pekerja yang boleh menjadi masalah besar pada masa akan datang.

Setiausaha Agung Kesatuan Kebangsaan Anak-Anak Kapal Kabin Penerbangan Malaysia (NUFAM), Mohd Akram Osman berkata, terdapat beberapa dasar perlindungan mengikut Akta Perkeso, tidak mampu memberi perlindungan 100 peratus atau jaminan pekerjaan kepada golongan hilang pekerjaan.

Sebaliknya katanya, ia hanya mampu membantu dengan peratusan bayaran gaji kasar selama enam bulan.

“Satu dasar baharu harus dilaksanakan demi memberi hak perlindungan kepada mereka yang telah hilang mata pencarian mereka.

“Umpama isu hutang bank, pihak bank tidak boleh menuntut hutang dari pekerja yang telah hilang pekerjaan sehingga mereka mendapat kerja atau gaji tetap. Isu ini harus diperhalusi semula oleh pihak kerajaan.

“Tidak guna jika kerajaan hanya memberi tumpuan atas hal kenaikan gaji semula walhal isu sebenar seperti hak dan perlindungan pekerja ini tetap menjadi masalah besar pada masa depan,” katanya menerusi satu kenyataan di sini.

Beliau kemudian menggesa kerajaan supaya tumpuan sama kepada isu tangga gaji dan hak perlindungan pekerja di semua syarikat swasta.

“Masih ada ramai antara pekerja di syarikat swasta tidak diberikan kenaikan gaji sehingga bertahun lamanya.

“Isu ini harus difokus semula terutama sekali kepada pekerja syarikat swasta yang tidak mendapat hak perlindungan seperti penjawat awam.

“Pekerja syarikat swasta juga tetap membayar cukai. Mereka adalah antara yang tertinggi telah memberi perkhidmatan kepada orang awam dan juga membantu dalam pembangunan ekonomi negara.

“Syarikat swasta juga harus mempunyai representasi kesatuan pekerja di mana ramai antara pekerja ini tidak mendapat hak perlindungan yang diuar-uarkan oleh kerajaan,” katanya.

Terdahulu, Perdana Menteri, Datuk Seri Anwar Ibrahim dilaporkan berkata, kerajaan memberi jaminan akan melakukan penilaian semula berhubung isu gaji penjawat awam terutama di peringkat rendah yang tidak memuaskan.

Perdana Menteri berkata, komitmen itu diberikan walaupun kerajaan Madani mengambil alih negara dalam keadaan kewangan semasa yang amat parah.

Sementara itu, Mohd Akram mendedahkan, ribuan pekerja di syarikat swasta lebih terjejas dan telah dihentikan ketika COVID-19 malah ramai yang masih tidak mendapat kerja tetap atau menerima pendapatan tetap seperti dulu.

“Ramai pekerja yang diberhentikan semasa pandemik COVID-19 memberitahu NUFAM bahawa mereka hanya menerima pendapatan kurang dari RM1500 sebulan. Hutang pekerja ini juga semakin bertimbun sekian hari.

“Dalam jangka masa tujuh tahun saja, lebih hampir 10,000 pekerja dalam industri penerbangan telah diberhentikan dan hanya 10% pekerja ini telah kembali ke pekerjaan asal mereka.

“Ini menunjukkan budaya pemberhentian pekerjaan di syarikat penerbangan negara tetap berlaku pada setiap tahun.

“Nisbah pemberhentian pekerja di syarikat penerbangan lebih dinamik dan harus diambil kira juga kerana golongan yang dihentikan pekerjaan ini adalah dari golongan B40,” katanya.

Beliau menyarankan supaya Perdana Menteri boleh menyemak semula data pekerja semula dengan jabatan Kumpulan Simpanan Wang Pekerja (KWSP) dan Pertubuhan Keselamatan Sosial (Perkeso).

“Mungkin Perdana Menteri Datuk Seri Anwar Ibrahim mahu melihat data data ini dengan mata beliau sendiri untuk mendapat kepastian lebih,” katanya.

Katanya, agensi di bawah Kementerian Sumber Manusia (KSM) juga mempunyai peranan besar bagi memastikan setiap syarikat swasta ada representasi adil untuk kaum pekerja.

“KSM harus memastikan syarikat swasta mematuhi hak representasi kesatuan pekerja bagi mengelakkan isu ketidaksamaan.

“Isu seperti pembuangan pekerja secara rambang di syarikat swasta juga harus di pantau bagi mengelak hakisan kaum pekerja di syarikat swasta,” katanya.

Author

Tun Puteh Wanti

View all posts

View all posts


Bapa Baddrol Bakhtiar meninggal dunia

CYBERJAYA: Bapa kepada Ahli Dewan Undangan Negeri (ADUN) Gurun, Baddrol Bakhtiar, meninggal dunia di kediamannya di Cinta Sayang Resort Villa, Sungai Petani, pada jam 6.04 pagi tadi.

Pemergian Allahyarham Bakhtiar Md Isa, 66 tahun, dimaklumkan menerusi akaun rasmi media sosial bekas pemain bola sepak kebangsaan itu yang baharu sahaja dipilih sebagai wakil rakyat pada 12 Ogos lalu.

“Untuk permakluman semua, ayahanda kepada YB Baddrol baharu sahaja menghembuskan nafas terakhir di kediaman beliau sebentar tadi.

“Sama-sama kita doakan semoga roh ayahanda YB Baddrol di tempatkan dikalangan orang-orang beriman dan diampunkan segala dosanya,” tulisnya.

Jenazah Allahyarham akan dimandikan dan disolatkan di Masjid Taman Ria, Sungai Petani selepas Zuhur dan dikebumikan di Tanah Perkuburan Islam Masjid Al Busyro, Merbok.

Author

Nurul Ain Japri

View all posts

View all posts


MOT ambil tindakan segera terhadap laporan SPRM

PUTRAJAYA: Kementerian Pengangkutan (MOT) kini dalam proses mengambil tindakan segera terhadap laporan Suruhanjaya Pencegahan Rasuah Malaysia (SPRM) mengenai salah laku melibatkan kakitangan sebuah agensi di bawah kementerian itu, kata Menterinya  Anthony Loke.

Loke berkata, Ketua Pesuruhjaya SPRM, Tan Sri Azam Baki telah bertemu dengannya pada Selasa lepas untuk memberikan maklumat kes-kes tatatertib yang belum diselesaikan di peringkat kementerian.

Hasil pertemuan itu, beliau telah mengarahkan Ketua Setiausaha kementerian, Datuk Jana Santhiran Muniayan untuk memastikan setiap kes tatatertib diambil tindakan segera dan dilapor balik kepada SPRM.

Ditanya jumlah kes tatatertib yang belum selesai semasa sidang media selepas mempengerusikan mesyuarat Jawatankuasa Teknikal Mengenai Kesesakan Jalan Raya (JTMKJR) Bilangan 1/2023 di sini hari ini, Loke berkata, ia adalah isu dalaman dan terdapat juga sejumlah kes yang telahpun diselesaikan namun belum dilapor kepada SPRM.

“Yang penting kita ambil tindakan daripada apa sahaja saranan SPRM. Itu komitmen saya kepada KP SPRM bahawa MOT akan beri kerjasama sepenuhnya. Kes-kes belum diambil tindakan tatatertib akan disusuli dengan kadar segera,” katanya.

Sebelum ini dilaporkan pendedahan Azam bahawa beberapa agensi kerajaan mengabaikan lebih 500 laporan salah laku membabitkan kakitangan mereka, walaupun SPRM telah mengesyorkan untuk mengambil tindakan, antaranya melibatkan Jabatan Pengangkutan Jalan (JPJ) dan Polis Diraja Malaysia (PDRM). – BERNAMA


Op HUU: Hari terakhir rekod 5,809 saman

KUALA LUMPUR: Hari terakhir Op Hormat Undang-Undang (HUU) Jalan Raya Polis Kuala Lumpur fasa dua semalam, merekodkan sebanyak 5,809 saman.

Jumlah itu berkurangan berbanding sehari sebelumnya yang merekodkan 6,510 saman.

Ketua Jabatan Siasatan dan Penguatkuasaan Trafik (JSPT) Kuala Lumpur Asisten Komisioner Sarifudin Mohd Salleh berkata, halangan lalu lintas masih merekodkan kesalahan tertinggi apabila 4,818 saman dikeluarkan semalam.

“Bagi kesalahan tiada lesen memandu pula merekodkan 138 saman dengan empat daripadanya pemandu warga asing manakala tidak patuh lampu isyarat merah (58); nombor plat fancy atau kabur (51) dan lain-lain (644).

“Selain itu, seramai lapan individu ditahan atas pelbagai kesalahan dan sebanyak tujuh motosikal disita sepanjang operasi berkenaan,” katanya dalam satu kenyataan, hari ini.

Sarifudin berkata, sebanyak 23 operasi dijalankan semalam membabitkan Op Utama; Op Motosikal; Op Samseng Jalanan; Op Perdagangan; Op Mabuk; Op Khas; Op Pelbagai; Op Halangan dan Op Zebra Crossing.

Katanya, operasi dijalankan dengan kekuatan 755 pegawai dan anggota.

Polis Kontinjen Kuala Lumpur melaksanakan Op HUU bermula 15 September sehingga 29 September di sekitar ibu kota.

Ia susulan kesan positif Op HUU fasa pertama terutama membabitkan kepatuhan orang ramai terhadap peraturan jalan raya. – Harian Metro

Author

Media Variasi

View all posts

View all posts


PRU15: Tiada parti dapat majoriti mudah kerusi Parlimen – Pengerusi SPR

PUTRAJAYA: Tiada mana-mana parti memperoleh 50 peratus daripada 219 kerusi Parlimen yang dipertanding atau majoriti mudah dalam Pilihan Raya Umum ke-15 (PRU15), kata Pengerusi Suruhanjaya Pilihan Raya (SPR) Tan Sri Abdul Ghani Salleh.

Berdasarkan keputusan rasmi sehingga 4.30 pagi ini, Pakatan Harapan (PH) memenangi 76 kerusi manakala parti gabungannya DAP di Sarawak mendapat lima kerusi dan MUDA menang satu kerusi, menjadikan keseluruhan 82 kerusi Parlimen diperoleh gabungan itu.

Gabungan Perikatan Nasional (PN) dan PAS pula memperoleh 73 kerusi Parlimen selepas masing-masing menang 51 dan 22 kerusi.

Selain itu, Barisan Nasional (BN) memperoleh 30 kerusi diikuti Gabungan Parti Sarawak (22), Gabungan Rakyat Sabah (enam), Warisan (tiga), Parti Bangsa Malaysia (satu) dan calon Bebas (dua).

Abdul Ghani ketika sidang media berhubung keputusan PRU15 berkata tiga bahagian Parlimen tidak diumumkan iaitu Kota Marudu di Sabah dan Baram di Sarawak yang ditangguh berikutan masalah cuaca.

Pengundian bagi Parlimen Padang Serai di Kedah pula ditangguh ekoran kematian calon PH M.Karupaiya pada Rabu.

“Peratusan bagi pengundian Parlimen adalah 73.89 peratus tanpa mengambil kira tiga kerusi yang tidak diumumkan,” katanya.

Selain itu, Abdul Ghani berkata, tiada mana-mana parti berjaya membentuk kerajaan negeri baharu di Pahang kerana tidak mendapat majoriti lebih 50 peratus di kerusi Dewan Undangan Negeri (DUN) pada PRU kali ini.

Beliau berkata PN memenangi 17 kerusi diikuti BN (16) dan PH (lapan) daripada jumlah yang dipertanding iaitu 41.

“Terdapat satu bahagian yang tidak dapat diumumkan pada hari ini iaitu N.42 Tioman berikutan kematian seorang calon (PN),” katanya.

Abdul Ghani berkata, situasi sama berlaku di Perak selepas PN memenangi 26 kerusi DUN diikuti PH dengan 24 kerusi dan BN (sembilan) daripada keseluruhan 59 yang dipertanding.

Katanya jumlah rakyat yang keluar mengundi pada PRU15 bagi Pahang ialah 70.48 peratus manakala Perak sebanyak 66.71 peratus. – BERNAMA


Hormat hak pemain, lunas gaji segera – PFAM

Oleh: WAHYUDIN AL-BALINGI

PFAM kesal dengan tindakan Melaka United FC (MUFC) yang masih belum menjelaskan tunggakan gaji secara sepenuhnya kepada pemain.

Sehingga hari ini, pemain MUFC masih belum menerima bayaran tunggakan gaji sepenuhnya daripada pihak MUFC. PFAM amat kesal terhadap situasi yang sedang menimpa para pemain.

Untuk makluman, Malaysian Football League (MFL) telah mengesahkan untuk membatalkan slot penyertaan MUFC bagi saingan Piala Malaysia 2022 disebabkan kegagalan MUFC untuk mematuhi notis yang diberikan oleh MFL untuk menyelesaikan isu tunggakan gaji yang dihadapi pemain.

“PFAM menyokong sebarang bentuk usaha yang diambil oleh mana mana pihak dalam membela kebajikan pemain.

“Bagi pihak PFAM, laporan telah dihantar secara rasmi ke FAM bagi tujuan perbicaraan. Perbicaraan ini akan dilangsungkan di Majlis Resolusi Pertikaian Kebangsaan (NDRC) mengikut waktu yang ditetapkan oleh FAM,” kata kenyataan itu pada Rabu.

Dalam masa yang sama, PFAM mencadangkan agar pelepasan khas diberikan kepada pemain MUFC yang terkesan akibat isu tunggakan gaji untuk mewakili mana mana pasukan yang layak untuk menyertai saingan Piala Malaysia 2022. Namun perkara ini tertakluk kepada budi bicara MFL.

“Walau bagaimanapun, PFAM menggesa agar suatu tarikh perbicaraan dapat disegerakan oleh NDRC bagi tujuan pembelaan terhadap pemain dapat dilakukan secepat yang mungkin.

“Proses perbicaraan perlu dilaksanakan dalam waktu terdekat agar suatu keputusan rasmi oleh FAM dapat dikeluarkan untuk menangani masalah ini,” katanya lagi.

Author

Media Variasi

View all posts

View all posts


Lelaki disyaki dera bayi perempuan teman wanita ditahan

KUALA LUMPUR: Seorang lelaki berumur 31 tahun yang dipercayai mendera bayi teman wanitanya ditahan di sebuah flat di Jinjang di sini malam tadi.

Timbalan Ketua Polis Daerah Wangsa Maju, DSP D. Saralathan ketika dihubungi mengesahkan penahanan itu dan memaklumkan polis akan memohon perintah reman pada Jumaat.

“Siasatan kini dijalankan oleh Bahagian Jenayah Seksual Wanita dan Kanak-Kanak (D11) Ibu Pejabat Polis Kuala Lumpur dan Ketua Polis Kuala Lumpur akan mengeluarkan kenyataan dalam masa terdekat,” katanya kepada Bernama.

Semalam, tular video seorang bayi perempuan berusia setahun 11 bulan cedera dipercayai didera teman lelaki ibunya di sebuah pangsapuri di Setapak.

Bayi itu, yang cedera di bahagian belakang badan, bengkak di bibir serta lebam kedua-dua belah mata, kini dirawat di Hospital Kuala Lumpur.

Siasatan awal polis mendapati punca bayi malang itu dipukul ialah kerana membuat bising dan ibunya dikatakan cuba menghalang suspek tetapi tidak berdaya.

Kes itu disiasat mengikut Seksyen 31(1) Akta Kanak-Kanak 2001. – BERNAMA


Pertingkatkan sistem perparitan di Puchong Permai, tangani isu banjir

SERI SERDANG: Jika di Desa Serdang rakyat mengeluh soal kesesakan lalu lintas yang masih tiada penyelesaiannya, di Puchong Permai pula rakyat berdepan dengan masalah dinaiki air akibat pembangunan saban hari.

Menurut seorang penduduk di Permai Villa, Hidayah Hussein, jumlah penduduk di kawasan berkenaan semakin hari semakin bertambah seiring dengan pembangunan yang mula dibina ibarat cendawan tumbuh selepas hujan.

Namun, menjadi permasalahan apabila sistem perparitan serta jalan raya di sekitar kawasan Puchong itu tidak dipertingkatkan.

“Saya duduk sini dari kecil jadi saya nampak bila naik tempat baru (bangunan dibina), jalan raya tak sekali maksudnya macam perubahan itu tak seiring.

“Saya perhatikan bila sistem perparitan tak cukup besar untuk tampung air hujan itu yang buatkan banyak kawasan dinaiki air, banjir apabila hujan terlalu lebat.

“Patutnya kena peka isu ini bukan bila tiba musim hujan baru nak bersedia minta rakyat prepare everything. Walhal sistem itu patut diambil kira sebab setiap tahun berlaku. Kalau boleh tambah baik sistem perparitan dekat sinilah,” katanya kepada MEDIA VARIASI.

Ketika ditanya mengenai calon Pilihan Raya Umum ke-15 (PRU15) bagi Parlimen Puchong, Hidayah menyatakan selaku rakyat Malaysia di kawasan berkenaan, dirinya cuma berharap calon yang memenangi dapat melakukan yang terbaik buat warga setempat.

“Harap dapat beri yang terbaik untuk penduduk. Faham benda itu memang bukan terus hari ini janji esok terus tunaikan, faham ada tempoh.

“Walaupun tak dapat full tunaikan segala yang dijanji, tapi at least ada progress lah.

“Jangan macam bagi rakyat tertipu,” ujarnya.

Author

Diyana Rahip

View all posts

View all posts


Dana khas RM40 juta ambil 20,000 pekerja hingga akhir tahun

CYBERJAYA: Kementerian Ekonomi akan menyediakan dana khas sebanyak RM40 juta untuk pengambilan 20,000 pekerja sehingga akhir tahun ini.

Menterinya, Rafizi Ramli berkata, dana itu akan digunakan untuk membayar insentif penempatan pekerja agar golongan muda tidak dibebankan dengan kos membayar deposit rumah sewa dan perpindahan dari kawasan kampung.

Selain itu, beliau berkata, dana itu akan digunakan untuk membayar insentif lulus kekal dalam pekerjaan serta insentif pensijilan sekiranya pelatih kekal dalam pekerjaan sehingga 18 bulan untuk menerima Sijil Kemahiran Malaysia (SKM).

“Majikan pula diberikan insentif latihan bagi pelatih yang disijilkan di akhir tempoh sembilan hingga 18 bulan,” katanya dalam kenyataan pada Selasa.

Mengulas mengenai Academy in Industry (Ail) yang dilancarkan pada Selasa, Rafizi berkata, program itu memberi tumpuan untuk membolehkan golongan muda dan rentan menyertai sektor pekerjaan teknikal tanpa kelayakan Pendidikan dan Latihan Teknikal dan Vokasional (TVET) terlebih dahulu.

Jelasnya, pendekatan baharu itu mengambil kira kecenderungan golongan muda yang lebih berminat untuk bekerja terus tanpa melanjutkan pelajaran selepas alam persekolahan.

Melalui program ini, katanya, majikan-majikan yang memenuhi syarat termasuk dari segi modul latihan, jenis kandungan teknikal dalam pekerjaan dan gaji yang ditawarkan dilesenkan oleh Jabatan Pembangunan Kemahiran (JPK).

“Ini penting untuk melatih dan mensijilkan pekerja-pekerja mereka selepas pekerja melalui tempo kerja-latihan selepas sembilan hingga 18 bulan bergantung kepada jenis kemahiran yang dipilih.

“Ini bermakna anak-anak muda seawal 18 tahun boleh mula bekerja dan mempunyai prospek kerjaya teknikal kerana mereka akan mendapat Sijil Kemahiran Malaysia (SKM) selepas sembilan hingga 18 bulan bekerja, berbanding pendekatan sedia ada yang memerlukan kelulusan kursus TVET sepenuh masa selama 24 bulan sebelum mereka boleh mencari pekerjaan,” katanya.

Pada masa sama, beliau turut menyampaikan tauliah kepada 200 syarikat pertama yang menyertai Ail, bagi membolehkan mereka mengambil pekerja tempatan untuk menggantikan pekerja asing sedia ada.

Beliau berkata, anggaran awal menunjukkan bahawa syarikat tersebut berkemampuan menerap sehingga 20,000 golongan muda dan rentan untuk menjadi pekerja di sektor pembuatan dan teknikal selain dibayar dengan gaji bersih sekitar RM2,000 sebulan.

Selepas mengambil kira pengambilan kumpulan pertama pelatih yang ramai, katanya program itu akan diteruskan dengan pengambilan seterusnya untuk mewujudkan kumpulan pekerja teknikal tempatan yang besar.

“Dengan jumlah yang besar, kerajaan akan meningkatkan tahap pensijilan melalui kaedah kerja-latihan dari SKM hingga ke peringkat diploma dan universiti.

“Ini akan membolehkan lepasan sekolah di masa hadapan berpeluang untuk memilih aliran pendidikan tinggi yang bersesuaian dengan kecenderungan mereka, iaitu aliran formal (pengajian sepenuh masa di institusi pengajian tinggi) atau aliran teknikal kerja-latihan (seperti yang diamalkan di negara-negara seperti Jerman).

Tambahnya, permohonan untuk menyertai Ail akan dibuka secara atas talian dalam tempoh dua minggu dari sekarang.

Author

Fazleen Safina Abd Jamil

View all posts

View all posts


Dua premis judi dalam talian diserbu, 13 warga asing ditahan

KUALA LUMPUR: Polis Diraja Malaysia (PDRM) menahan 13 individu warga asing termasuk lima wanita, dalam serbuan berasingan terhadap dua apartmen yang dijadikan pusat panggilan judi dalam talian di Jalan Kuchai Lama, di sini Jumaat lepas.

Ketua Polis Daerah Brickfields, ACP Amihizam Abdul Shukor berkata, dalam serbuan yang dilakukan antara pukul 4 petang hingga 4.45 petang itu, polis turut merampas beberapa barangan antaranya lima set komputer, lima unit komputer riba, 14 telefon bimbit dan dua unit penghala (router).

“Kesemua warga asing yang ditahan itu berumur antara 20 hingga 36 tahun dan disyaki tidak mempunyai dokumen perjalanan yang sah.

“Siasatan mendapati kedua-dua premis ini disyaki terlibat dalam mengurus serta mempromosikan aktiviti perjudian dan analisis pakar judi terhadap barangan rampasan mendapati wujud aktiviti yang disyaki berkaitan dengan unsur-unsur perjudian dalam talian,” katanya dalam kenyataan di sini hari ini.

Amihizam berkata, kes disiasat di bawah Seksyen 4(1)(g) Akta Rumah Judi Terbuka 1953 dan Seksyen 6(1)(c) Akta Imigresen 1959/63.

Pada masa yang sama, beliau meminta orang ramai yang mempunyai maklumat tentang aktiviti perjudian mahupun kegiatan jenayah lain agar dapat menyalurkan maklumat kepada Hotline Polis Brickfields menerusi talian 03-2297 9222, Hotline Polis Kuala Lumpur (03-2115 9999) atau mana-mana balai polis yang berdekatan. – BERNAMA


KDN rampas ‘Pride Collection’ Swatch, kait dengan LGBTQIA+

CYBERJAYA: Kementerian Dalam Negeri (KDN) menyerbu beberapa butik jam tangan jenama Swatch pada 13 dan 14 Mei lalu kerana menjual koleksi jam tangan bertema warna pelangi yang dikaitkan dengan komuniti LGBTQIA+.

Koleksi jam tangan ‘Pride Collection’ itu mencuri perhatian pihak berkuasa menerusi satu hantaran media sosial yang mengaitkannya dengan sokongan kumpulan Coldplay terhadap komuniti LGBTQIA+.

Sebanyak 11 butik Swatch di pusat beli-belah Pavilion, One Utama, Sunway Pyramid, Setia City Mall, Mid Valley, Southkey, Sunway Putra Mall, Sogo, Queensbay, Fahrenheit 88 dan Suria Sabah.

Manakala, lima lagi butik di KTCC Terengganu, Aeon Kota Bharu, Aman Central Kedah, City Square dan Viva City Kuching dilaporkan telah diberikan amaran.

Ketua Pegawai Eksekutif Kumpulan Swatch, Nick Hayek Jr, mengakui terkejut seterusnya menzahirkan kekecewaan terhadap rampasan yang dilakukan oleh KDN.

“Jenama ini diminati kerana percikan kreativiti dan rampaian warna yang menghiasi kualiti jam keluaran Switzerland. Kami amat sangsi bahawa koleksi jam yang menggunakan warna-warna pelangi dengan mesej kedamaian dan kasih sayang boleh membahayakan mana-mana orang.

“Dalam hal ini, kami tertanya-tanya adakah Bahagian Penguatkuasa dan Kawalan, KDN akan ‘merampas’ pelangi-pelangi yang muncul secara semula jadi setiap kali selepas hujan di langit Malaysia,” kata Hayek seperti dilapor The Edge.

Jelas Nick, sejak dari dulu lagi Swatch menghasilkan jam tangan dengan kepelbagaian warna dan rekaan bagi tujuan meraikan kepelbagaian individu daripada pelbagai lapisan masyarakat.

Sehingga hari ini, Swatch Group dilaporkan sedang memohon kepada pihak berkuasa agar koleksi jam tangan yang dirampas itu dapat dipulangkan semula kepada pihaknya.

Oleh: AIN JAPRI (Pelatih USM)

Author

Media Variasi

View all posts

View all posts


Tidak wujud dua kem dalam UMNO – PM

KUALA LUMPUR: Perdana Menteri Datuk Seri Ismail Sabri Yaakob hari ini menafikan dakwaan wujudnya dua kem dalam UMNO.

Beliau yang juga Naib Presiden UMNO menegaskan hanya ada satu kumpulan yang mengetuai pucuk pimpinan parti itu.

“Tiada kem dalam UMNO… hanya ada satu kem dalam UMNO,” katanya kepada pemberita ketika ditanya dakwaan bahawa UMNO kini mempunyai dua kem susulan pendedahan Ahli Parlimen Pasir Salak Datuk Seri Tajuddin Abdul Rahman mengenai isu dalaman UMNO sebelum ini.

Mengenai desakan beberapa pihak untuk kerajaan menarik semula lantikan Tajuddin sebagai Duta Besar Malaysia ke Indonesia, Perdana Menteri meminta agar keputusan pelantikan itu tidak dipersoalkan.

Tegasnya, pelantikan Tajuddin bagi jawatan itu sudah mendapat perkenan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah.

“Itu (lantikan Tajuddin) sudah diluluskan Kabinet dan diserah pada Agong… dah dapat perkenan (Agong). Sepatutnya dah serah watikah… tapi Agong gering waktu nak serah (watikah)… tapi lepas ni akan diserahkan.

“Jangan kita persoalkan kuasa Agong pula. Agong dah perkenan, (takkan) kita (kerajaan) pula nak tarik balik,” katanya.

Baru-baru ini UMNO menjadi perhatian umum selepas Tajuddin membuat pendedahan mengenai isu dalam parti termasuk soal menyokong Ketua Pembangkang, Datuk Seri Anwar Ibrahim sebagai Perdana Menteri.

Dalam pada itu, Ismail Sabri berkata, UMNO masih menunggu keputusan Jabatan Pendaftaran Pertubuhan Malaysia (RoS) untuk meluluskan pindaan perlembagaan parti itu sehingga 16 Julai ini.

Pada Mei lepas, UMNO sebulat suara meluluskan Pindaan Perlembagaan parti yang membolehkan pemilihan parti diadakan tidak melebihi tempoh enam bulan selepas Pilihan Raya Umum memberi ruang kepada ahli untuk memfokus kepada gerak kerja pilihan raya. – BERNAMA


‘Sebab boleh cikgu’ – Biadab! Netizen panas hati jawapan pelajar zaman kini mengarut

CYBERJAYA: Baru-baru ini tular sebuah video memaparkan seorang guru menyemak kertas peperiksaan pelajarnya.

Namun, menjadi kegusaran ramai pihak apabila perkongsian guru itu melihatkan jawapan pelajarnya menjawab soalan dengan jawapan ‘sebab boleh’.

Malah, warga net di Twitter turut mengulas isu berkenaan kerana beranggapan sebilangan pelajar sekolah masa kini semakin kritikal dek terlebih menonton kandungan media sosial.

Dalam pada itu, menerusi ciapan seorang pengguna Twitter @efanhamza, dia turut berkongsi nasib yang dialami sepupunya yang juga seorang guru dalam mendidik anak murid masa kini.

“Tau tak apa yang cikgu-cikgu tengah runsingkan sekarang?

“Bila students jawab ‘sebab boleh cikgu’ dalam kelas dan dalam kertas ujian. Cousin aku dah menangis dah sebab rasa exhausted.

“Bila anak-anak consume banyak media sosial tanpa tapisan, kejahilan perlahan datang menyapa,” ciapnya.

Video ni kan? 😭😭  Mana pergi critical thinking budak² sekolah sekarang? Ni soalan budak darjah berapa ya? pic.twitter.com/IjbHtDWxFA

— Wafiy Ali (@wafty_ali) August 21, 2023

Selain itu, seorang lagi netizen dikenali Nad turut menzahirkan rasa geram dengan pelajar masa kini yang seringkali memberi alasan ‘sebab boleh’.

“Baru semalam tanya pelajar kenapa tak datang sekolah, dia jawab depan muka aku, ‘sebab boleh cikgu’.

“Dalam exam pun tulis macam ini ‘tobat’ aku rasa nak lempang!

“Kau ingat kau tu siapa, dah rasa besar sangat sampai takda adab dengan guru?,” luahnya.

Author

Diyana Rahip

View all posts

View all posts


Polemik logo, tema Hari Kebangsaan 2023 kebudak-budakan – KJ

ISU berbangkit mengenai tema dan slogan Hari Kebangsaan 2023 antara blok kerajaan dan pembangkang disifatkan sebagai kebudak-budakan.

Bekas Menteri Kesihatan, Khairy Jamaluddin berkata, konflik tersebut juga menjadi bukti berlaku perpecahan di negara ini.

“Ini satu lagi bukti negara kita berpecah sampai logo dan tema bulan kemerdekaan pun jadi polemik.

“Bagi saya sangat childish, bagi saya termasuk dua-dua belah pihak termasuk pentaksub dua-dua belah pihak,” menerusi podcast Keluar Sekejap pada Isnin.

Dalam pada itu, Khairy turut membangkitkan isu tema dan logo Hari Kebangsaan yang mencetuskan polemik bukan perkara baharu, sebaliknya pernah dilakukan kerajaan negeri Pakatan Rakyat (PR) sebelum ini.

“Pada tahun 2012 dah mula tema Merdeka 55 iaitu 1Malaysia Janji Ditepati dan ketika itu Pakatan Rakyat keluar dengan slogan Sebangsa, Senegara, Sejiwa.

“Dah mula la daripada situ bukan saya nak ungkit benda lama, PAS pun ada dalam tu.

“Selangor pun ada tema dan logo dia sendiri. Kini menteri-menteri kata cabul semangat federalisme – ‘come on’ lah dulu pun kamu buat, jadi dua-dua salah,” katanya.

Khairy secara berseloroh berkata, slogan Hari Kebangsaan di Malaysia adalah sesuatu yang sangat penting.

“Kalau tak dak slogan bulan merdeka boleh ada rusuhan.

“Pakailah apa sahaja kerajaan dah putuskan,” katanya.

Terdahulu, media melaporkan Ketua Pemuda PN, Ahmad Fadhli Shaari berkata, Perlis, Kedah, Kelantan dan Terengganu yang diperintah parti itu berkemungkinan menggunakan logo dan tema alternatif yang dilancarkan Pemuda PN baru-baru ini.

Tema ‘Teguh Muafakat Malaysia Sejahtera’ dan logo dengan elemen bunga raya akan digunakan.

Cadangan Pemuda PN itu, berikutan tema Hari Kebangsaan yang diperkenalkan oleh kerajaan iaitu ‘Malaysia Madani: Tekad Perpaduan Penuhi Harapan’ didakwa mempunyai perkataan yang diulang-ulang semasa kempen politik.

Author

Media Variasi

View all posts

View all posts


NADMA nafi edar borang bantuan banjir

KUALA LUMPUR: Agensi Pengurusan Bencana Negara (NADMA) memaklumkan tidak pernah mengedarkan sebarang borang untuk pendaftaran bantuan banjir Monsun Timur Laut (MTL).

NADMA dalam kenyataan hari ini, menjelaskan agensi itu tidak terlibat dalam sebarang proses pendaftaran, kelulusan dan agihan bantuan, sebaliknya semua urusan berkaitan bantuan banjir perlu berhubung dengan pejabat daerah terdekat.

Menurut NADMA, urusan pendaftaran Bantuan Wang Ihsan (BWI) bagi mangsa berpindah ke pusat pemindahan sementara (PPS) adalah berdasarkan senarai Ketua Isi Rumah (KIR) yang didaftar oleh Jabatan Kebajikan Masyarakat (JKM).

“Bagi mangsa yang tidak berpindah ke PPS, KIR boleh mendaftar dengan ketua-ketua masyarakat atau di pejabat daerah mengikut lokaliti,” menurut kenyataan itu.

Sebelum ini, dilaporkan wujud borang dikatakan berkaitan bantuan banjir menggunakan nama NADMA yang mengandungi bahagian untuk mengisi maklumat peribadi mangsa bencana itu. – BERNAMA


‘Lain macang Ganu lening’ – Pemuda jual baju Melayu di ‘traffic light’ raih perhatian netizen

CYBERJAYA: Rata-rata rakyat Malaysia pasti sudah terbiasa melihat aksi penjual buah mangga atau jajan di sekitar lampu isyarat jalan raya.

Namun, di Terengganu baru-baru ini kelihatan penampakan penjual baju Melayu pula yang memasarkan produk pakaiannya itu di sekitar jalan raya.

Perkara itu dilihat menerusi video yang tular di media sosial yang memaparkan aksi beberapa orang pemuda berlari ke arah kereta di jalan raya ketika lampu isyarat bertukar merah.

Pemuda-pemuda berkenaan dilihat berusaha mempromosikan baju Melayu bagi sebuah jenama pakaian.

Malahan, lelaki yang merakam video tersebut turut tergamam dengan situasi yang berlaku di lampu isyarat berkenaan.

“Jual baju Melayu tengah panas, biasa jual pelam.

“Kalau kamu semua tak percaya, mari tengok sendiri,” katanya dalam video.

Menjengah di ruangan komen, rata-rata warga net menganggap strategi pemasaran yang dibuat kedai tersebut sangat bijak.

“Traffic light tu memang lambat nak lampu hijau, siap boleh promote baju Melayu lagi yang ni. Taktau nak kata lah tu.

“Lain macam Terengganu sekarang.

“Betul lah tak panas pakai, mujur tak basah ketiak tu, feedback jujur siap angkat tangan dah tu,” tulis netizen.

Meskipun strategi pemasaran yang dilakukan oleh kedai tersebut sangat menarik, harus diingatkan bahawa aspek keselamatan wajar diutamakan supaya tidak berlaku perkara yang membahayakan.

Oleh: AIN JAPRI (Pelatih USM)

Author

Media Variasi

View all posts

View all posts


Empat pasangan dicekup berkhalwat di bilik hotel

KUALA LUMPUR: Empat pasangan dicekup berkhalwat setelah didapati bersekedudukan dalam bilik hotel tanpa ikatan perkahwinan yang sah di sekitar Kuala Lumpur, awal pagi ini.

Kesemua pasangan itu ditangkap menerusi operasi bersepadu oleh Dewan Bandaraya Kuala Lumpur (DBKL), Jabatan Agama Islam Wilayah Persekutuan (Jawi) serta Polis Diraja Malaysia (PDRM) kira-kira pukul 2 pagi.

Menurut DBKL dalam hantaran Facebook, lima premis hotel dan rumah tumpangan di sekitar Jalan Pudu dan Jalan Cheras diambil tindakan penguatkuasaan.

“Sebanyak 175 buah bilik penginapan melibatkan 20 tingkat secara keseluruhannya diperiksa pegawai Jawi, PDRM dan penguat kuasa DBKL.

“Hasil pemeriksaan, empat pasangan warga tempatan ditahan atas kesalahan syariah iaitu bersekedudukan dalam bilik hotel tanpa ikatan perkahwinan yang sah,” katanya dalam hantaran itu.

Kesemua pasangan terbabit dibawa ke pejabat Jawi mengikut Akta Kesalahan Jenayah Syariah 1997.

DBKL turut mengeluarkan satu notis kompaun terhadap premis hotel yang beroperasi tanpa kebenaran di bawah Akta Hotel (WPKL) 2003.

Author

Taufik Asmady Abdul Aziz

View all posts

View all posts


Akses internet isu rumah meningkat 96 peratus – DoSM

KUALA LUMPUR: Peratus isi rumah yang mempunyai akses Internet meningkat kepada 96 peratus tahun lepas, berbanding 94.9 peratus pada 2021, menurut laporan terkini Jabatan Perangkaan (DoSM).

Laporan Survei Penggunaan dan Capaian ICT oleh Individu dan Isu Rumah yang dikeluarkan jabatan itu hari ini, memaklumkan akses isi rumah kepada telefon mudah alih, radio dan televisyen kekal melebih 95 peratus, namun akses kepada siaran televisyen berbayar merekodkan peratusan lebih rendah iaitu 76.9 peratus berbanding 83.2 peratus pada 2021.

Laporan itu turut menyatakan penggunaan Internet dalam kalangan rakyat Malaysia berumur 15 tahun dan ke atas telah meningkat ke 97.4 peratus (2022) berbanding 96.8 peratus (2021), dengan aktiviti Internet paling popular di negara ini ialah melibatkan diri dalam rangkaian sosial.

DoSM menjelaskan penggunaan Internet telah meningkat secara signifikan untuk perkhidmatan berkaitan mencari maklumat, komunikasi, sivik dan politik, e-Kerajaan, hiburan, e-Dagang dan lain-lain perkhidmatan dalam talian.

“Aktiviti berkaitan perkhidmatan meningkat lebih daripada tiga mata peratus. Aktiviti-aktiviti berkaitan perkhidmatan adalah mencari maklumat mengenai barangan atau perkhidmatan, yang meningkat ke 92.5 peratus; memuat naik kandungan ciptaan sendiri ke laman sesawang (17.6 peratus); mengendalikan laman utama peribadi (10.3 peratus).

“Aktiviti lain berkaitan perkhidmatan adalah menjalankan tugas secara dalam talian untuk menjana pendapatan (15.5 peratus); perbankan Internet (74.8 peratus); mendengar radio dalam talian (72.8 peratus); menonton televisyen dalam talian (68.1 peratus) dan membeli atau memesan barangan atau perkhidmatan menerusi e-Dagang (70.4 peratus),” menurut laporan itu.

Berdasarkan kajian itu, DoSM melaporkan kemahiran ICT, iaitu satu daripada petunjuk yang dipantau dalam Matlamat Pembangunan Lestari (SDG), juga semakin baik.

Aktiviti kemahiran ICT asas termasuk membuat salinan atau memindahkan fail menggunakan teknik ‘salin’ dan ‘tampal’ untuk membuat pendua atau digerakkan dalam sesuatu dokumen; dan menghantar e-mel dengan fail, masing-masing meningkat hingga 97 peratus, 96.3 peratus dan 89.4 peratus.

Aktiviti yang memerlukan kemahiran khusus, seperti menggunakan formula aritmetik asas dalam suatu lembaran hamparan dan menulis pengaturcaraan komputer menggunakan bahasa pengaturcaraan, masing-masing meningkat ke 67.1 peratus dan 23.5 peratus.

Aktiviti lain turun meningkat, seperti menghubung dan memasang peranti baharu (79.2 peratus), mencari, memuat turun, memasang dan mengkonfigurasi perisian (72.5 peratus) dan menghasilkan bahan pembentangan secara elektronik menggunakan perisian komputer (62.9 peratus).

Menurut DoSM, kajian tersebut dijalankan dalam fasa peralihan ke endemik, yang telah membolehkan masyarakat kembali menjalani kehidupan biasa selepas dua tahun berdepan COVID-19. – BERNAMA


Inikah reformasi yang dicanang selama ini? – Wan Fayhsal

CYBERJAYA: Ahli Parlimen Machang, Wan Ahmad Fayhsal Wan Ahmad Kamal mempersoalkan agenda reformasi PH susulan Nurul Izzah Anwar dilantik sebagai Penasihat Kanan Ekonomi dan Kewangan kepada Perdana Menteri, Datuk Seri Anwar Ibrahim.

Ketua Armada Bersatu itu mempersoalkan jaminan PH dalam mentadbir urus negara dengan baik apabila Anwar membenarkan ahli keluarganya campur tangan urusan pentadbiran.

“Anak beranak jaga kantung perbendaharaan negara. Inikah reformasi yang dicanang selama ini? Bukankah Nurul Izzah bercakap di World Economic Forum 2017 janji Pakatan Harapan ialah pisahkan peranan dan jawatan Menteri Kewangan daripada Perdana Menteri?

“Ini bukan sekadar langgar janji tapi terus khianat agenda Reformasi yang kamu laungkan saban tahun.

“Tell me is this a good governance? Apa jaminan skandal 1MDB takkan berulang dengan peranan yang tidak dipisahkan sebegini? Apa kata Abang Mat Sabu kita?

“Apa beza keluarga Anwar dengan keluarga Trump? Adakah ini makna dan prinsip pentadbiran Madani yang nak dibangunkan untuk bawa Malaysia menjadi maju? Pakat-pakat nilai,” katanya di Facebooknya pada Ahad.

Dalam kenyataan sama, beliau turut memuat naik gambar ketika bekas Presiden Amerika Syarikat (AS), Donald Trump melantik anaknya, Ivanka Trump sebagai penasihat kanannya juga.

Tambahnya, pelantikan Izzah yang dikatakan sebilangan penyokong PH sebagai pro bono itu adalah tidak jauh beza dengan situasi isteri kepada bekas perdana menteri, Datuk Seri Najib Razak iaitu Datin Seri Rosmah Mansur berhubung skandal 1MDB.

“Rosmah bukan pegang jawatan bergaji tapi semua ahli perniagaan tahu pengaruh beliau ke atas Najib Razak sangat besar sampai 1MDB berlaku sebab anak dia juga yang kawan dengan Jho Low.

“Apa pun semua ini tadbir urus yang buruk. Nepotisme. Macam tak ada orang lain dalam Kerajaan Perpaduan/Madani yang boleh bantu Pak Syeikh jaga kantung negara.

“Kalau Izzah nak bantu boleh tapi jangan duduk bawah pengaruh papa di Pejabat Perdana Menteri dan Kementerian Kewangan! Carilah kementerian lain! Konflik berkepentingan!” tegasnya.

Author

Faridah Amiratul

View all posts

View all posts


Lima mangsa sindiket kerja di Kemboja berjaya dibawa pulang

Kementerian Luar dalam kenyataan malam tadi memaklumkan, kelima-lima individu berkenaan tiba di Lapangan Terbang Antarabangsa Kuala Lumpur (KLIA) melalui penerbangan MH755 pada 2 petang semalam.

Perkembangan itu menjadikan bilangan kes mangsa sindiket penipuan tawaran pekerjaan di Kemboja yang berjaya diselamatkan sehingga hari ini adalah seramai 143 orang, daripada 158 kes yang dilaporkan.

“Daripada bilangan mangsa yang diselamatkan, 29 masih berada dalam depoh tahanan imigresen di Kemboja manakala selebihnya telah pulang ke tanah air.

“Kedutaan Besar Malaysia di Phnom Penh terus giat menjalankan usaha untuk menjejaki rakyat Malaysia, yang dilaporkan menjadi mangsa sindiket penipuan ini di Kemboja,” menurut kenyataan itu.

Selain Kemboja, Kementerian Luar Negeri melalui Kedutaan-Kedutaan Besar Malaysia yang lain sedang mempergiatkan usaha untuk menyelamatkan rakyat negara ini yang menjadi mangsa sindiket di Laos, Myanmar dan Thailand.

Berdasarkan rekod, seramai 16 orang rakyat Malaysia di Thailand, 27 di Laos dan lima di Myanmar, yang menjadi mangsa sindiket berjaya diselamatkan.

Sementara itu, bilangan yang sedang dijejaki pula adalah seramai 12 orang di Thailand, 28 di Laos dan 54 orang di Myanmar.

“Kedutaan-Kedutaan Besar Malaysia di negara terbabit, akan terus melipatgandakan usaha dan bekerjasama dengan pihak berkuasa negara-negara itu, dalam usaha mengesan dan menyelamatkan mangsa-mangsa sindiket berkenaan,” menurut kenyataan itu. – BERNAMA


TikTok didenda €345 juta langgar privasi data kanak-kanak

PENGAWAL selia Ireland telah mendenda TikTok €345 juta kerana melanggar privasi kanak-kanak.

Ia berkaitan bagaimana aplikasi media sosial itu mengendalikan data Kanak-kanak pada tahun 2020 – terutamanya mengenai pengesahan umur dan tetapan privasi.

Ia adalah denda terbesar setakat ini yang diterima TikTok daripada pengawal selia.

Jurucakap firma media sosial itu berkata, ia “tidak bersetuju dengan keputusan itu, terutamanya tahap denda yang dikenakan”.

“Kritikan itu tertumpu pada ciri dan tetapan yang ada tiga tahun lalu, dan kami membuat perubahan sebelum siasatan bermula, seperti menetapkan semua akaun di bawah 16 kepada peribadi secara lalai,” kata mereka.

Denda itu dikeluarkan oleh Suruhanjaya Perlindungan Data Ireland (DPC) di bawah undang-undang privasi Peraturan Perlindungan Data Umum (GDPR) EU.

GDPR menetapkan peraturan yang mesti dipatuhi oleh syarikat semasa mengendalikan data.

DPC mendapati bahawa TikTok tidak cukup telus dengan kanak-kanak mengenai tetapan privasinya, dan menimbulkan persoalan tentang bagaimana data mereka diproses.

Pesuruhjaya Perlindungan Data, Helen Dixon memberitahu BBC News siasatan itu juga mendapati bahawa akaun yang dibuat oleh mereka yang berusia antara 13 dan 17 tahun telah diumumkan secara lalai semasa pendaftaran, yang bermaksud kandungan yang mereka hantar dapat dilihat oleh sesiapa sahaja.

“Ia setepatnya berada di tangan TikTok kerana cara mereka merancang platform, dan kami mengatakan bahawa melanggar perlindungan data dengan reka bentuk dan oleh keperluan lalai GDPR,” kata Dixon.

Firma itu telah diberikan tiga bulan untuk membuat pemprosesan datanya sepenuhnya mematuhi GDPR.

Prof Sonia Livingstone, yang meneliti hak dan pengalaman digital kanak-kanak di London School of Economics and Political Science, menyambut baik keputusan DPC.

“[Kanak-kanak] mahu mengambil bahagian dalam dunia digital tanpa dieksploitasi atau dimanipulasi. Dan ini bermakna platform mesti menjelaskan bagaimana data mereka dirawat dan, yang paling penting, merawat data mereka dengan adil, kerana privasi adalah hak kanak-kanak,” katanya.

Masih ada siasatan yang sedang dijalankan mengenai sama ada TikTok telah memindahkan data secara haram dari EU ke China. TikTok dimiliki oleh firma Beijing ByteDance.

Walaupun denda itu beratus-ratus juta, ia sebenarnya lebih kecil daripada penalti lain yang dilihat dalam beberapa bulan kebelakangan ini – seperti Meta yang didenda €1.2 bilion oleh pengawal selia pada bulan Mei kerana salah mengendalikan data orang ketika memindahkannya antara Eropah dan Amerika Syarikat.

Ia jauh lebih besar daripada TikTok denda €12.7 juta yang dikeluarkan oleh pengawas data United Kingdom (UK) pada bulan April kerana membenarkan kanak-kanak berusia di bawah 13 tahun menggunakan platform pada tahun 2020.

Denda yang dikeluarkan oleh DPC secara khusus merujuk pada tahun 2020, dan TikTok mengambil beberapa tindakan pada tahun-tahun berikutnya untuk menjadikannya lebih patuh.

Ini termasuk menjadi salah satu laman media sosial pertama yang menjadikan akaun untuk kanak-kanak berusia 13 hingga 15 tahun peribadi secara lalai pada Januari 2021.

Ia juga akan memperkenalkan perubahan bulan ini yang bermakna semua kanak-kanak berumur 16 dan 17 tahun yang mendaftar ke platform akan menetapkan akaun mereka kepada peribadi secara lalai.

Author

Taufik Asmady Abdul Aziz

View all posts

View all posts


Ada tauliah belum layak ceramah agama – Peguam syarie

KUALA LUMPUR: Masyarakat masih beranggapan bahawa seseorang individu yang mendakwa memiliki sijil tauliah layak memberi ceramah dalam semua aspek tentang agama.

Sebenarnya, tidak semua yang memiliki sijil tauliah boleh menyampaikan ceramah tentang agama sebaliknya terdapat beberapa kategori seperti pengajaran fardhu ain, mengaji, pengurusan jenazah, motivasi dan perbankan Islam.

Peguam Syarie, Mohd Noor Aizan Md Idrus berkata, sepatutnya sebelum memberi laluan kepada individu mempunyai tauliah agensi agama negeri, perlu siasat terlebih dahulu kategori tauliah dimilikinya.

“Masyarakat beranggapan eh dia ada tauliah, jadi bolehlah kita bagi dia ceramah di masjid sedangkan tauliah itu banyak kategori.

“Sepatutnya kita tanya tauliah kategori apa, dapat dari mana, macam lesen memandu ada kategori.

“Jadi, timbul isu ada seseorang itu ada tauliah kategori ‘lain-lain’, yang kita faham dalam laman sesawang JAIS, tak ada pun kategori ini kecuali D1,D2,D3,D4.

“Kalau benar ada tauliah JAIS bagi kategori lain-lain ini, ia boleh mengelirukan masyarakat,” katanya kepada MEDIA VARIASI.

Justeru, beliau menggesa pihak berkuasa agama negeri, khususnya Jabatan Agama Islam Selangor (JAIS) untuk menyemak semula kategori tauliah dan menambahbaik sistem itu.

Beliau turut menggesa pihak JAIS memperjelaskan kekeliruan yang timbul dalam kalangan masyarakat berhubung isu kategori tauliah dimiliki individu tertentu yang tidak tertakluk pada sistem berkenaan.

“Kalau benar ada kategori lain-lain, sepatutnya dimasukkan di dalam kategori tauliah D4, atau di bawah kategori D4. Perkara ini perlu diperjelas pihak JAIS supaya masyarakat tidak memandang serong kepada JAIS.

“Kedua, supaya pihak yang dapat tauliah itu tidak memanipulasi, menyeleweng tauliah diperoleh lebih daripada kategori dibenarkan,” katanya.

Ini kerana beliau juga percaya, kemungkinan ramai yang dapat tauliah bagi kategori D4 daripada JAIS.

MEDIA VARIASI sebelum ini melaporkan, kategori tauliah punca lambakan pendakwah ‘cap ayam’, ustaz jadian dalam negara.

Ia susulan pendedahan seorang wanita, Norlina A mengenai bekas suaminya yang juga seorang pendakwah memiliki tauliah JAIS, meragui status sijil tauliah kerana mendakwa tiada kelayakan bidang agama, tidak pernah mengikuti pengajian bidang agama secara formal dan isu pematuhan syarat tauliah, baru-baru ini.

Beliau dipercayai masih gagal membayar mutaah kepada bekas isterinya selepas perintah Mahkamah Syariah Shah Alam dikeluarkan tahun lalu, namun memberi alasan bahawa tiada penetapan tarikh yang dicatit dalam Perintah Mahkamah.

Tuntutan mutaah berjumlah RM28,900 itu telah dibuat oleh Norlina.

Terbaharu, media melaporkan, kuliah maghrib pendakwah bebas Ustaz Azhar Idrus di Masjid Diraja Tengku Ampuan Jemaah Bukit Jelutong pada Ahad ini dibatalkan disebabkan penceramah itu tidak mempunyai tauliah mengajar tentang agama Islam di Selangor.

Pengarah Jabatan JAIS, Datuk Mohd Shahzihan Ahmad berkata, semua individu yang mengajar tentang agama Islam di Selangor perlu mematuhi undang-undang dan peraturan.

Mohd Shahzihan turut menegaskan pihak masjid atau surau juga tidak boleh menjemput individu yang tidak memiliki tauliah mengajar yang diberikan di bawah Seksyen 118 Enakmen Pentadbiran Agama Islam (Negeri Selangor) 2003 Pindaan 2016.

Author

Tun Puteh Wanti

View all posts

View all posts


Kasut kulit babi: New Balance hentikan penjualan

CYBERJAYA: New Balance Malaysia memutuskan untuk menarik balik dan menghentikan penjualan salah satu kasutnya yang dipercayai mempunyai bahan dari kulit babi buat sementara waktu.

Dalam satu kenyataan baru-baru ini, syarikat kasut dan pakaian sukan antarabangsa itu memaklumkan pihaknya telah menyiasat secara menyeluruh bahan kasut bernombor U990TA4 itu selepas menerima beberapa pertanyaan berhubung bahan yang digunakan.

“Ketepatan dan ketelusan adalah penting di New Balance dan kami memohon maaf kepada mana-mana pelanggan yang menerima maklumat tidak tepat daripada pasukan kami,” katanya.

Sementara itu, syarikat tersebut akan bertanggungjawab sepenuhnya atas kelemahan komunikasi dan komited untuk menyediakan penyelesaian yang memuaskan untuk pengguna yang terjejas.

Sehubungan itu, pelanggan yang telah membeli kasut U990TA4 daripada New Balance Malaysia, Crossover dan ATMOS KL, sama ada di kedai atau melalui laman web berhak mendapat pertukaran produk atau bayaran balik penuh di mana-mana cawangan New Balance di Malaysia.

Pertukaran produk atau bayaran balik penuh ini berkuat kuasa serta-merta dan sah sehingga tiga bulan.

Dalam pada itu, pihaknya turut memaklumkan kepada rakan kongsi dan pengedar untuk menghentikan jualan buat sementara waktu sehingga pelabelan dikemas kini.

Author

Nurul Ain Japri

View all posts

View all posts


Sanusi cadang tingkat harga lantai belian padi kepada RM1,700 per tan

SHAH ALAM: Kerajaan disaran untuk meningkatkan harga lantai belian padi kepada RM1,700 per tan.

Menteri Besar Kedah, Datuk Seri Muhammad Sanusi Md Nor berkata, peningkatan harga lantai belian padi kepada RM1,300 per tan yang diumumkan menerusi Belanjawan 2024, tidak mencukupi.

“Pertama sekali terima kasih sebab naik juga RM100 (per tan) tapi tak mencukupi.

“Kalau (naikkan kepada) RM1,700 apa salahnya?

“Baru-baru ni masa berebut-rebut (beras) mereka beli RM1,700 (per tan) boleh pula,” katanya seperti dilapor Sinar Harian.

Menerusi Belanjawan 2024 diumumkan Perdana Menteri, Datuk Seri Anwar Ibrahim baru-baru ini, kerajaan memutuskan untuk meningkatkan harga lantai belian padi kepada RM1,300 per tan demi membantu pendapatan pesawah.

Anwar berkata, langkah tersebut dibuat susulan rungutan pesawah padi yang berdepan dengan masalah jualan padi, apabila harga belian oleh pengilang telah diturunkan kepada tahap minimum RM1,200 per tan.

Sedangkan sebelum ini, harga belian oleh pengilang jauh lebih tinggi manakala kerajaan juga telah menetapkan harga lantai pada RM1,200 sejak tahun 2014 lagi.

Dalam pada itu, Sanusi tidak bersetuju dengan cadangan Ahli Parlimen Titiwangsa, Datuk Seri Johari Abdul Ghani agar kerajaan mengapungkan harga beras putih tempatan (BPT) tanpa menyekat harga dengan harga siling RM2.60 setiap kilogram.

“Tak boleh (apung harga beras), sebab harga barang kawalan,” katanya.

Johari sebelum ini mencadangkan perkara itu kerana berpandangan, dengan melepaskan harga kawalan kepada pasaran akan membantu menstabilkan semula bekalan BPT dalam pasaran untuk tempoh jangka pendek dan sederhana.

Author

Fazleen Safina Abd Jamil

View all posts

View all posts


Penduduk di tepi laut diminta berpindah jika air pasang besar cecah tiga meter

ALOR SETAR: Penduduk tinggal di sekitar tepi laut di Kuala Kedah di sini dan Kota Kuala Muda, Sungai Petani diingatkan agar segera berpindah sekiranya paras air laut mencapai ketinggian tiga meter semasa fenomena air pasang besar yang dijangka berlaku pada 11 dan 12 Oktober ini.

Pengarah Jabatan Bomba dan Penyelamat Malaysia (JBPM) Kedah, Sayani Saidon berkata, berdasarkan pemerhatian dan pengalaman lepas, paras air laut di kedua-dua kawasan itu akan meningkat ketika fenomena air pasang besar.

“Kuala Kedah memang kerap naik air pasang besar, tapi saya hendak ingatkan penduduk terutama yang tinggal di kawasan tepi laut supaya dapatkan maklumat dari pihak berkuasa, berpindahlah segera jika keadaan air pasang besar meningkat.

“Selalunya paras air boleh capai sehingga paras tiga meter, tapi kalau paras air di kawasan daratan berada di buku lali itu maknanya paras air pasang besar itu tidak sampai lagi tiga meter,” katanya selepas sesi perbincangan hala tuju pelaksanaan Pasukan Bomba Sukarela di sini hari ini.

Sayani berkata, JBPM Kedah telah siap siaga menghadapi sebarang kemungkinan bencana banjir dalam tempoh Monsun Timur Laut akan datang.

“Pasukan bomba memang dalam keadaan siap siaga sekarang ini, bila ada permintaan dari agensi-agensi yang terbabit untuk kami bersedia di kawasan itu kami akan membantu. Bukan sahaja bomba, tapi banyak lagi agensi akan terlibat bersama aset masing-masing bagi operasi penyelamatan mangsa,” katanya. – BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Bernas sokong usaha kerajaan pastikan bekalan beras mencukupi

KUALA LUMPUR: Berikutan kegusaran orang ramai berhubung kekurangan beras putih di pasaran, Padiberas Nasional Berhad (Bernas) memberi jaminan bahawa bekalan beras putih adalah mencukupi.

Menurut Bernas, dalam menguruskan bekalan beras import ke dalam negara, pihaknya menyalurkan sebanyak 630,000/TM dari Januari hingga Ogos 2023 iaitu peningkatan sebanyak 38 peratus berbanding dengan purata jualan bulanan bagi tempoh 5 tahun yang lepas.

“Ini bermakna, bekalan beras putih adalah lebih dari mencukupi tanpa kerajaan perlu menggunakan bekalan stok penimbal,” kata Bernas dalam satu kenyataan hari ini.

Bagaimanapun kata Bernas, permintaan ke atas beras putih tempatan semakin meningkat disebabkan perbezaan harga beras putih tempatan dan import.

Peningkatan ini disebabkan peralihan permintaan daripada beras putih import kepada beras putih tempatan oleh pengguna, pembekal kontrak dan pemain-pemain industri makanan.

Tambah Bernas, melalui peranannya sebagai ‘Buyer of Last Resort’ atau pembeli padi yang terakhir, purata pegangan pasaran padi tempatan Bernas hanya sekitar 10 peratus, manakala selebihnya dibeli dan diproses oleh kilang-kilang swasta.

Namun, Bernas sentiasa komited dan menyokong semua program intervensi yang dilaksanakan oleh Kementerian Pertanian dan Keterjaminan Makanan bagi menjamin bekalan beras tempatan. – Astro Awani

Author

Media Variasi

View all posts

View all posts


Demi masa depan KBS, Hannah Yeoh jumpa KJ

CYBERJAYA: Perjumpaan di antara Menteri Belia dan Sukan, Hannah Yeoh dengan bekas Menteri Belia dan Sukan, Khairy Jamaluddin adalah demi membincangkan masa depan Kementerian Belia dan Sukan (KBS) negara.

Ahli Parlimen Segambut, Hannah berkongsikan mengenai perjumpaan itu di media sosialnya pada Jumaat di mana mereka berkongsikan idea dan pandangan berkenaan KBS.

“Perjumpaan bersama Khairy Jamaluddin untuk mendengar idea, pandangan dan pengalaman beliau semasa di KBS Malaysia. Terima kasih kerana meluangkan masa. Saya percaya kepada kepimpinan inklusif terutamanya untuk portfolio seperti belia dan sukan,” katanya.

Untuk rekod, Khairy merupakan Menteri Belia dan Sukan dari Mei 2013 hingga Mei 2018 ketika Malaysia di bawah pentadbiran kerajaan bekas Perdana Menteri, Datuk Seri Najib Razak.

Perjumpaan Hannah dan Khairy itu menarik perhatian ramai warga maya di mana ramai yang memuji usaha menteri baharu itu.

“YB Hannah sentiasa menetapkan piawaian baru dan cara melakukan sesuatu, di mana, mungkin, tiada ahli politik pernah melakukannya sebelum ini. Kepimpinan yang benar dan yang lain harus mencontohi.

“Hanya akan baik dan memberi manfaat kepada negara. Teruskan usaha YB Hannah. Anda sentiasa mendapat penghormatan daripada saya,” ujar pengguna Twitter, @BenAggerReina.

“Sudah berlalu ketika politik hanya berkisarkan parti. Kita semua harus bekerjasama demi negara. Seronok melihat lebih banyak contoh pemimpin yang mengutamakan negara dan rakyat. Syabas kepada kamu berdua,” ujar pengguna Twitter, @johanirwan pula.

Author

Faridah Amiratul

View all posts

View all posts


PGMOL keluarkan rakaman audio VAR gol Luis Diaz yang dibatalkan

PASUKAN Merseyside, Liverpool telah menerima rakaman audio pembantu pengadil video (VAR) yang membatalkan gol pemain sayap mereka, Luis Diaz ketika mereka tewas dalam aksi menentang Tottenham.

Pada perlawanan yang berlangsung di Stadium White Hart Lane pada Sabtu lalu, gol yang dijaringkan oleh Luis Diaz itu telah dibatalkan akibat kesilapan komunikasi antara pegawai VAR, Darren England dan pengadil di atas padang, Simon Hooper.

Professional Game Match Officials Limited (PGMOL) dalam kenyataannya mengaku bahawa terdapat kesilapan manusia yang ketara berlaku pada perlawanan tersebut yang sepatutnya gol diberikan melalui campur tangan VAR.

Berikutan insiden gol Luis Diaz tersebut, England dan pembantunya VAR, Daniel Cook tidak dipilih untuk mengendali perlawanan Liga Perdana Inggeris pada hujung minggu ini.

Author

Muhammad Nor Fadzly Mahat

View all posts

View all posts


‘Saya bantu calon, bukan parti’ – KJ

KUALA LUMPUR: Bekas Menteri Kesihatan, Khairy Jamaluddin menegaskan kehadiran beliau pada kempen calon Perikatan Nasional (PN), Datuk Harisson Hassan bagi kerusi Dewan Undangan Negeri (DUN) Jeram, baru-baru ini, bukan bertujuan untuk memilih parti.

Terdahulu, Khairy yang bersiaran secara langsung menerusi podcast ‘Keluar Sekejap’ yang dikendalikannya bersama bekas Ketua Penerangan UMNO, Shahril Hamdan, mengesahkan kehadiran beliau pada kempen itu adalah sekadar untuk membantu calon.

“Ya, betul. Saya turun ke Jeram, baru-baru ini untuk membantu calon, bukan untuk memilih parti.

“Ramai yang kata saya turun membantu PN dan sebagainya, tetapi saya rasa dalam pertandingan negeri, ada ruang untuk kita sokong calon,” katanya lapor Berita Harian.

Khairy berkata, PRN tidak boleh hanya berkisar kepada bendera parti, sebaliknya tumpuan juga perlu diberikan kepada calon.

“Atas semangat itu, saya pergi ke Jeram kerana calon adalah Harisson dan ramai yang tidak tahu, selain sebagai kawan lama saya, kami sertai Pemuda UMNO pada akhir 90-an.

“Harisson juga adalah pencadang kepada saya ketika bertanding di Sungai Buloh pada Pilihan Raya Umum (PRU) lalu dan beliau berada bersama saya setiap hari, setiap waktu… Jadi takkanlah saya tidak boleh membalas budi tanpa diserang oleh pentaasub Twitter yang menyatakan lebih baik saya diisytiharkan sebagai ahli Bersatu dan sebagainya,” katanya.

Malah, katanya, selepas ini, beliau akan menyokong dan turun berkempen bagi calon kerusi DUN Bertam, Datuk Seri Reezal Merican Naina Merican.

“Dia Barisan Nasional (BN), antara kawan baik saya dalam UMNO. Jadi saya akan pergi sokong Reezal kerana beliau adalah calon terbaik untuk Bertam.

“Saya ambil pendekatan dan pendirian itu. Saya sokong calon pada PRN,” katanya.

Author

Media Variasi

View all posts

View all posts


Sepakan penyerang Brazil, Richarlison terbaik pada Piala Dunia 2022

ISTANBUL: Sepakan akrobatik Richarlison ketika menentang Serbia diundi sebagai gol terbaik Piala Dunia 2022, Persekutuan Bola Sepak Antarabangsa (FIFA) mengesahkan pada Jumaat.

Peminat memilih sepakan Richarlison sebagai yang terbaik dalam kalangan 10 pencalonan, termasuk jaringan Neymar menentang Croatia, gol Kylian Mbappe menentang Poland, dan jaringan Enzo Fernandez menentang Mexico, lapor Agensi Anadolu.

Penyerang berusia 25 tahun itu berjaya menjaringkan tiga gol dalam kejohanan Piala Dunia di Qatar yang menutup tirainya pada Ahad.

Richarlison menjaringkan dua gol dalam aksi pembukaan Kumpulan G menentang Serbia dan turut meledak gol pada pusingan 16 menentang Korea Selatan. – BERNAMA


Anugerah ‘Consumers’ Choice Award’ tarik keyakinan, pilihan pengguna – MTPN

SHAH ALAM: Majlis Tindakan Pengguna Negara (MTPN) menegaskan, pihaknya menolak sebarang bentuk jualan pengiktirafan atau anugerah kepada syarikat perniagaan bagi meraih kepercayaan pengguna semata-mata.

Timbalan Presiden MTPN Kebangsaan, Abdul Malik Jamaran berkata, Anugerah Pilihan Pengguna atau ‘Consumers’ Choice Award (CCA) MTPN adalah pengiktirafan yang mendapat kerjasama dengan pihak kerajaan dan kementerian berkaitan bagi mengangkat usaha usahawan ke peringkat lebih tinggi.

Tegasnya, kerjasama pelbagai pihak itu membabitkan proses penaksiran dan pengauditan dalaman secara telus, bagi setiap permohonan perniagaan yang benar-benar kukuh dan mampu kepercayaan pengguna.

“Kita di MTPN, kita tak jual anugerah. Contoh penerima kali ini (CCA) yang layak hanya 37 daripada 168 yang pencalonan.

“Dari segi logo CCA, logo ini adalah berdaftar, hanya milik MTPN, bukan suka-suka boleh pakai. Nilai tambah pada pengiktirafan itu adalah kerjasama dengan pihak kerajaan dan kementerian untuk mengangkat peniaga itu sendiri,” katanya.

Beliau berkata demikian diiringi Yang DiPertua MTPN Johor, Noorman Kamsani, kepada pemberita pada Majlis Anugerah Jenama Pensijilan Pengguna Malaysia MTPN, di Pusat Konvensyen Setia Alam, di sini.

Turut hadir, Presiden MTPN, Datuk Paduka Dr Kevy Kv Yeo dan Ketua Penolong Pengarah Bahagian Sumber Manusia, Jabatan Perdana Menteri yang juga Penasihat Kehormat MTPN, Dr Nik Adi Sukiman Nik Ahmad Pauzi.

Pada majlis berkenaan, seramai 41 elit korporat dipilih menerima Anugerah CCA 2023 bagi mengiktiraf sumbangan mereka kepada masyarakat manakala 22 elit lagi merangkul Anugerah Tokoh Pintar Terbaik (Best Intelligent Figure).

Abdul Malik berkata, beliau tidak menafikan majoriti penerima anugerah cenderung kepada satu kaum, namun tetap optimis bahawa MTPN terbuka kepada semua peringkat bangsa dan kaum.

“MTPN tidak meletakkan standard tertentu, malah kami terbuka kepada semua peringkat. Yang penting platform kami sangat efektif membantu dari sudut permasalahan pengguna,” katanya.

Sementara itu, berhubung statistik 300 aduan diterima MTPN pada 2022, oleh Kevy Kv dalam ucapannya pada majlis sama, Noorman menjelaskan sebahagiannya sudah diselesaikan manakala sebahagian lagi disalurkan kepada agensi berkaitan seperti Kementerian Kementerian Perdagangan Dalam Negeri (KPDN).

“Tahun ini ada peningkatan aduan sebanyak 125 kes setakat hari ini. Kebanyakan aduan diterima membabitkan penipuan dalam industri kecantikan, kesihatan dan scammer.

“Ada prosedur yang kita perlu ikut ketika membantu menyelesaikan aduan, bukan ada aduan kita serang. Itu cara salah, sebaliknya selesai cara profesional.

“MTPN kena bersikap adil, kena jaga aib dan reputasi kedua-dua belah pihak,” katanya.

Untuk rekod, MTPN adalah sebuah NGO yang ditubuhkan pada 2016, berpangkalan di Johor Bahru, dengan 94 cawangan di seluruh negara, yang menekankan isu pengguna dan peniaga.

Dalam perkembangan sama, penerima Anugerah CCA 2023 MTPN, Roswalin Ab Wahab berkata, pengiktirafan yang dirangkul datang bersama tanggungjawab yang lebih besar untuk menambahbaik kualiti perkhidmatan mereka kepada pengguna.

Roswalin dan suami, Mohd Izani Adzam masing-masing adalah Pengarah Syarikat Bersama Qap D Optic Sdn Bhd yang menjalankan perniagaan kaca mata, ketika ini memfokuskan program tanggungjawab sosial dan korporat (CSR) bersama agensi kerajaan dan badan berkaitan kerajaan (GLC) untuk memberi pendedahan mengenai kesedaran kepentingan mata kepada orang awam.

“Justeru, anugerah ini bukan sahaja melambangkan keuntungan dan kepercayaan semata-mata tetapi bagaimana menjaga hak pengguna,” katanya yang kini mempunyai sembilan cawangan di Perak dan Pulau Pinang.

Author

Tun Puteh Wanti

View all posts

View all posts


Imigresen Melaka tahan 41 pendatang asing dalam Op Gegar, Op Mahir

MELAKA: Jabatan Imigresen Melaka menahan 41 pendatang asing dalam beberapa serbuan berasingan menerusi Op Gegar dan Op Mahir di sekitar bandar raya ini serta Bukit Rambai, semalam.

Pengarahnya, Anirwan Fauzee Mohd Aini berkata, mereka terdiri daripada 23 warga Myanmar, enam warga Thailand, China dan Indonesia masing-masing lima serta dua Bangladesh, yang kesemuanya berusia antara 19 hingga 43 tahun.

“Dalam Op Gegar, beberapa hotel bertaraf tiga bintang di sekitar Melaka Raya telah diserbu berikutan dipercayai terdapat wanita warga asing menawarkan aktiviti tidak bermoral.

“Mereka dipercayai melakukan kegiatan itu melalui aplikasi WeChat dan sindiket itu didapati mengenakan bayaran antara RM230 hingga RM800 mengikut pakej perkhidmatan ditawarkan,” katanya dalam kenyataan.

Anirwan Fauzee berkata, dua wanita Indonesia dan lima wanita bersama seorang lelaki warga Thailand ditahan kerana gagal mengemukakan dokumen pengenalan diri serta melanggar syarat pas atau permit dikeluarkan.

Beliau berkata, turut dirampas ialah beberapa bungkusan kondom, minyak pelincir dan telefon bimbit yang disyaki digunakan bagi tujuan aktiviti tidak bermoral itu manakala pelanggan dan pengurus hotel terbabit turut disaman.

Menurut Anirwan Fauzee, bagi Op Mahir pula, sebuah kilang kitar semula di Kawasan Perindustrian Bukit Rambai diserbu dipercayai menggaji warga asing secara haram.

“Keadaan kilang yang bertutup rapat dan dikelilingi pagar zink itu dipercayai cuba mengelak aktiviti mereka dihidu pihak penguat kuasa dan ketika serbuan, hampir kesemua pekerja warga asing panik dan bertempiaran lari ke kawasan semak untuk menyelamatkan diri daripada ditahan,” katanya.

Beliau berkata, ada warga asing sanggup memanjat tembok untuk ke kilang bersebelahan kerana dipercayai tidak memiliki dokumen perjalanan dan permit kerja yang sah sehingga mengalami kecederaan di kaki akibat terpijak pagar zink.

Katanya, seramai 39 pekerja warga asing itu telah diperiksa lanjut dengan 31 lelaki dan dua wanita ditahan kerana masuk dan tinggal di Malaysia secara haram serta tiada sebarang dokumen pengenalan diri, kesalahan tinggal lebih masa serta lain-lain kesalahan mengikut Akta Imigresen 1959/63 (Akta 155).

“Pemilik kilang itu dikeluarkan saman untuk tindakan selanjutnya dan kesemua warga asing yang ditahan dibawa ke Pejabat Imigresen Negeri Melaka untuk siasatan selanjutnya,” katanya. – BERNAMA


6 lelaki berperwatakan wanita antara 91 GRO ditahan

KUALA LUMPUR: Lelaki yang berperwatakan wanita antara 91 pelayan pelanggan (GRO) yang ditahan dalam serbuan Op Noda di sebuah pusat hiburan di Taman Tampoi Indah, Johor Bahru, Johor pada 12 Oktober lalu.

Serbuan pukul 12.44 tengah malam itu dilakukan sepasukan pegawai dan anggota dari Bahagian D7 (Pencegahan Judi, Maksiat dan Gangsterism) JSJ Bukit Aman.

Timbalan Pengarah Jabatan Siasatan Jenayah (JSJ) Bukit Aman (Siasatan dan Perundangan) Datuk Rusdi Mohd. Isa berkata, sebanyak 99 individu membabitkan 82 wanita warga Thailand, dua wanita Laos serta seorang wanita Vietnam berusia antara 19 hingga 51 tahun bekerja sebagai GRO.

Kata beliau, enam lelaki warga Thailand yang juga ‘pondan’ berperanan sebagai GRO dalam serbuan berkenaan.

“Selain itu, kami menahan tiga lelaki tempatan yang bekerja sebagai pengurus, pembantu pengurus serta juruwang dan lima lelaki warga Bangladesh berperanan sebagai pelayan berusia antara 21 tahun hingga 45 tahun,” katanya dalam sidang akhbar di Ibu Pejabat Polis Bukit Aman, di sini, hari ini.

Yang hadir sama Ketua Penolong Pengarah D7 (Pencegahan Judi, Maksiat dan Gangsterism) JSJ Bukit Aman, Senior Asisten Komisioner Mohamad Farouk Eshak dan Ketua Penolong Pengarah D3 (Antipemerdagangan Orang dan Penyeludupan Migran (Atipsom) JSJ Bukit Aman,Senior Asisten Komisioner Fadil Marsus.

Rusdi berkata, pihaknya turut melakukan pemeriksaan terhadap 69 pelanggan menbabitkan 48 lelaki tempatan, lapan lelaki warga Singapura, lima lelaki warga Thailand, dua lelaki warga China dan dua wanita tempatan serta dua wanita Singapura.

“Pusat hiburan ini terletak di kawasan rumah tingkat empat tingkat yang beroperasi bermula pukul 8 malam hingga 4 pagi setiap hari.

“Premis ini menjalankan perniagaan berkonsepkan pusat hiburan, kugiran serta kalungan bunga,” jelasnya.

Tambah beliau, terdapat dua bilik karaoke di bahagian atas yang dikenakan bayaran sebanyak RM3,000 bagi setiap bilik.

“Malah, pusat hiburan itu turut menyediakan perkhidmatan GRO dengan bayaran bagi satu setiap kalungan bunga bermula pada harga RM100 hingga RM30,000,” jelasnya.

Beliau berkata, semakan dilakukan mendapati semua GRO berkenaan tidak mempunyai sebarang permit kerja yang sah.

“Fokus operasi ini adalah bagi membendung kegiatan aktiviti haram seperti menggajikan wanita warga asing yang bekerja sebagai GRO.

“Siasatan dilakukan mengikut Seksyen 55B Akta Imigresen 1959/63, Seksyen 6(1)(C) akta sama, Peraturan 39B Peraturan-Peraturan Imigresen 1963 dan Seksyen 6(2) Enakmen Hiburan dan Tempat-Tempat Hiburan Negeri Johor (ENJ) 4/98,” katanya. – Utusan

Authors

Media Variasi

View all posts

Diyana Rahip

View all posts

View all posts

View all posts


Gigih berjualan di TikTok demi kos rawatan anak sakit paru-paru

CYBERJAYA: Siapa sangka, platform media sosial yang seringkali digunakan manusia untuk berhubung turut menjadi medium seseorang menjana pendapatan demi kesihatan anaknya.

Itulah yang dialami seorang ibu tunggal, Siti Nor Fathin Haron Daai, 34, yang tekad mempelajari medium pemasaran termasuk TikTok demi mencari pendapatan menjual produk kesihatan untuk menyara anaknya yang menghidap penyakit paru-paru.

Menurut Siti, kehidupannya terumbang-ambing selepas dia berpisah dengan bekas suami beberapa bulan setelah anaknya, Luthfiya Fitiya Muhammad Luqman dilahirkan dengan masalah kesihatan pada enam tahun lalu.

Katanya, dia bagaimanapun telah diajak oleh adiknya untuk menjadi ejen produk kecantikan dan diberikan sokongan dalam teknik pemasaran termasuklah menerusi media sosial TikTok untuk meraih jualan secara harian.

“Saya gigih belajar macam mana untuk berkomunikasi dan menjual produk di TikTok dan Alhamdulillah kini kos rawatan serta keperluan anak saya terjamin selepas enam tahun menjual produk kesihatan dan kecantikan.

“Anak saya perlu menjalani pemeriksaan berkala di hospital serta kos penjagaan hariannya sekitar RM400 sebulan, dia mudah sakit kalau cuaca terlalu sejuk dan boleh kata dalam setahun mesti akan masuk wad kanak-kanak,” katanya seperti dilapor Kosmo.

Bukanlah suatu hal yang mudah untuk dirinya harungi kerana setelah enam tahun menjadi ejen produk baru kini dia berjaya membentuk kumpulan sokongannya sendiri dan membantu para ibu tunggal yang lain untuk terlibat dalam perniagaan secara dalam talian.

“Sekarang pendapatan saya hanya melalui penjualan dalam talian dan saya mampu mengambil insurans kesihatan anak, membuka akaun bank simpanan untuknya dan pendidikan sejak usianya tiga tahun.

“Saya tidak perlu bergantung pada bantuan luar atau merintih nasib, saya kini boleh berjalan sendiri malah mempunyai team saya sendiri untuk memasarkan produk ini kerana harganya murah dan mudah dijual,” kongsinya.

Author

Diyana Rahip

View all posts

View all posts


‘Minta AG jelas kes Zahid, kenapa kes Guan Eng tak buat perkara sama?’ sindir Nur Jazlan

CYBERJAYA: Setiausaha Agung DAP, Anthony Loke dinasihatkan tidak gundah gulana, kononnya Datuk Seri Dr Ahmad Zahid Hamidi akan menjadi liabiliti kepada Kerajaan Perpaduan pada Pilihan Raya Kecil (PRK) Pulai.

Ahli Majlis Kerja Tertinggi (MKT) UMNO, Datuk Nur Jazlan Mohamed berkata, hakikat perlu diterima bahawa imej Presiden UMNO yang juga Timbalan Perdana Menteri itu sudah lama dirosakkan oleh naratif penuh persepsi yang dibawa pembangkang.

“Saya pun sudah terima hakikat bahawa imej Ahmad Zahid sudah lama dirosakkan oleh naratif penuh persepsi pihak pembangkang termasuk Pakatan Harapan (PH), sejak UMNO dan Barisan Nasional (BN) kalah pada Pilihan Raya Umum ke-14 (PRU14).

“Lagipun saya percaya rakyat Pulai sudah buat keputusan mereka sebelum kes Zahid ini muncul Isnin lepas,” katanya menerusi hantaran di laman Facebook pada Rabu.

Hantaran itu merujuk kenyataan Loke yang yang meminta Peguam Negara memberikan penjelasan terbuka, susulan keputusan Mahkamah Tinggi Kuala Lumpur untuk melepas tanpa membebaskan Ahmad Zahid yang juga Presiden UMNO daripada 47 tuduhan rasuah, pecah amanah dan pengubahan wang haram dihadapinya.

Setiausaha Agung DAP itu berkata, penjelasan berkenaan penting mengambil kira pandangan pelbagai pihak terhadap keputusan itu.

Dalam pada itu, Nur Jazlan turut menasihatkan rakan parti gabungan Kerajaan Perpaduan menjaga sensitiviti sesama mereka, bagi memastikan kerjasama politik berkenaan dapat bertahan dan utuh sehingga Pilihan Raya Umum ke-16 (PRU16) nanti.

Beliau juga meminta pemimpin parti gabungan Kerajaan Perpaduan tidak sewenang-wenangnya membuat kenyataan terbuka yang menyebabkan kesan bukan sahaja terhadap hubungan antara parti gabungan, malah kepada akar umbi.

Katanya, kenyataan terbuka Loke mengenai isu keputusan mahkamah dalam kes Ahmad Zahid dilihat tidak kena pada masanya, malah pemimpin gabungan PH termasuk DAP sepatutnya berlaku adil terhadap Presiden UMNO itu.

Ini kerana beliau berkata, pada 2018 ketika kes membabitkan bekas Setiausaha Agung DAP, Lim Guan Eng digugurkan tuduhan atas permintaan Peguam Negara ketika itu, Tan Sri Tommy Thomas, Loke tidak pula meminta penjelasan.

“Dalam kes Guan Eng sebelum ini, saya ada buat carian di internet kalau-kalau ada kenyataan daripada Loke atau mana-mana pemimpin PH masa itu yang minta Peguam Negara beri penjelasan apabila Jabatan Peguam Negara bertindak buat permohonan untuk gugurkan tuduhan itu yang juga sudah menjalani perbicaraan kes yang lama.

“Jenuh saya cari tapi tak jumpa. Cuma sebagai seorang kawan, saya nak kongsi nasihat kepada Loke macam yang dia selalu juga cakap – kita berkawan dalam Kerajaan Perpaduan, jadi seeloknya perkara-perkara sensitif yang babitkan kawan-kawan kita kenalah bincang sesama kita saja.

“Bukannya kita bercakap secara terbuka sampai orang lain pun boleh tumpang sekaki kutuk kawan kita,” katanya.

Nur Jazlan yang juga Ketua UMNO Bahagian Pulai berkata, beliau sedar Loke mungkin bimbang mengenai perkembangan terbaharu kes Ahmad Zahid akan menjejaskan undi calon PH di PRK Parlimen Pulai pada Sabtu ini.

Namun beliau berkata, daripada pengamatannya selepas Guan Eng didakwa sehingga kes itu digugurkan pertuduhan, beliau melihat undi kaum Cina kepada PH terutamanya DAP tidak menurun, malah bertambah dengan luar biasa pada PRU15 lalu.

“Pokok pangkalnya orang Cina di Pulai tak akan terjejas sokongan mereka kepada PH walaupun calon Amanah yang bertanding di kerusi ini. Sebagaimana orang Cina percayakan keadilan sistem kehakiman kita selepas kes Guan Eng digugurkan, saya percaya begitu juga keyakinan mereka masih sama dalam kes Zahid ini,” katanya.

Nur Jazlan berkata, dalam tempoh beberapa hari terakhir ini sepatutnya Loke dan jentera DAP bekerja lebih kuat lagi untuk memastikan pengundi Cina di Parlimen Pulai keluar beramai-ramai mengundi dan memenangkan calon Amanah.

Author

Fazleen Safina Abd Jamil

View all posts

View all posts


Kejohanan Bola Sepak Pekak Dunia: Malaysia hampir ikat AS

SKUAD bola sepak pekak Malaysia hampir mengikat Amerika Syarikat dalam aksi pertama Kejohanan Bola Sepak Orang Pekak Dunia di Stadium KLFA, Cheras malam tadi.

Selepas dibolosi tiga gol dalam separuh masa pertama, skuad negara mula meningkatkan momentum dalam babak berikutnya.

Megat Aniq Muqri menamatkan penantian buat Deaf Tigers apabila merembat masuk jaringannya pada minit ke-64.

Mohd Akeem Mikail kemudian menambah satu lagi jaringan pada minit ke-77 tetapi keputusan 3-2 kekal sehingga ke wisel penamat.

Malaysia seterusnya akan menghadapi Jerman bagi aksi kedua di Stadium UM Arena pada Isnin ini. – Astro Arena

Authors

Media Variasi

View all posts

Diyana Rahip

View all posts

View all posts

View all posts


Lapangan Terbang Sandakan kini di Filipina?

Oleh: FATTAH RAZZAQ

KUALA LUMPUR: Pengguna aplikasi Google Maps telah mengesan nama Lapangan Terbang Sandakan ditukar kepada Lapangan Terbang Sandakan di Filipina.

Berdasarkan gambar pemandangan dari udara yang dirakam, nama lapangan terbang itu mungkin diubah atau digodam oleh pihak yang tidak bertanggungjawab.

Malah ia bukan sahaja melibatkan nama Lapangan Terbang Sandakan sebaliknya nama Pasar Malam Tanjung Tawau juga diubah kepada Pasar Malam Tanjung Filipina.

“Mohon seluruh warga Sabahan, kita bersatu hati untuk edit balik itu nama kepada nama yang betul kepada yang asal “Sandakan Airport, Sabah, Malaysia” begitu juga dengan yang di Tawau tukar kepada “Pasar Tanjung Tawau, Sabah.

“Kita memerlukan sekurang-kurangnya 100 submission di Google Maps.

“Kami pun sudah buat suggest edit di Google Maps, tapi tidak cukup kuat, perlu lebih banyak lagi ssubmission” tulis Facebook Berita Sabah.

Author

Media Variasi

View all posts

View all posts


Hubungan Persekutuan, Sarawak diperkukuh di bawah Kerajaan Perpaduan – PM Anwar

KUALA LUMPUR: Hubungan antara kerajaan Persekutuan dan Sarawak pastinya lebih akrab dan diperkukuh di bawah kerajaan perpaduan, kata Perdana Menteri, Datuk Seri Anwar Ibrahim.

Menerusi hantaran di laman Facebook dan Twitter beliau hari ini, Anwar memaklumkan beliau telah menerima kunjungan Premier Sarawak, yang juga Pengerusi Gabungan Parti Sarawak (GPS), Tan Sri Abang Johari Tun Openg bersama rombongan di rumahnya, pagi ini.

“Gabungan Parti Sarawak atau GPS menjadi antara tunggak selain Barisan Nasional, Parti Warisan dan juga GRS (Gabungan Rakyat Sabah) yang membentuk kerajaan perpaduan yang dikemudi saya.

“Insya-Allah, hubungan antara kerajaan Persekutuan dan Sarawak pastinya lebih akrab dan diperkukuh dalam rencana melakar sebuah Malaysia yang lebih baik dan berketerampilan,” katanya yang turut berkongsi beberapa foto kunjungan itu.

GPS yang merupakan gabungan empat parti terdiri daripada Parti Pesaka Bumiputera Bersatu (PBB), Parti Rakyat Bersatu Sarawak (SUPP), Parti Rakyat Sarawak (PRS) dan Parti Demokratik Progresif (PDP), memenangi 23 daripada keseluruhan 31 kerusi Parlimen di Sarawak pada Pilihan Raya Umum ke-15 (PRU15),19 November lalu.

Anwar dalam sidang media pada hari pertamanya memasuki Pejabat Perdana Menteri di Perdana Putra, Putrajaya, semalam berkata, kerajaan perpaduan pimpinannya telah mencapai majoriti dua pertiga melalui penyertaan terkini oleh GRS. – BERNAMA

TAG: Anwar Ibrahim, Sarawak, Persekutuan, perkukuh, GPS, kerajaan perpaduan

NAW KAY DC


PRN: PN umum tanding semua DUN di enam negeri

KUALA LUMPUR: Perikatan Nasional (PN) akan bertanding di kesemua 245 kerusi Dewan Undangan Negeri (DUN) di enam negeri yang akan mengadakan Pilihan Raya Negeri (PRN) nanti.

Pengerusi PN, Tan Sri Muhyiddin Yassin berkata, daripada jumlah itu, Bersatu bakal bertanding di 83 DUN, PAS di 126 DUN manakala 36 DUN lagi ditandingi oleh Parti Gerakan (Gerakan).

“Jumlah kerusi baharu bukan penyandang yang bakal ditandingi oleh anggota parti PN pula merangkumi Bersatu sejumlah 64 kerusi, PAS sejumlah 50 kerusi dan Gerakan sebanyak 36 kerusi,” katanya selepas mempengerusikan Majlis Presiden PN di sini hari ini.

Turut hadir, Presiden PAS, Tan Sri Abdul Hadi Awang, Presiden Gerakan, Datuk Dominic Lau Hoe Chai dan Setiausaha Agung Bersatu, Datuk Seri Hamzah Zainudin.

PRN akan datang membabitkan 36 DUN di Kedah, Kelantan (45) dan Terengganu (32) yang berada di bawah pentadbiran PN manakala Pulau Pinang (40), Selangor (56) dan Negeri Sembilan (36) iaitu negeri di bawah pimpinan Pakatan Harapan (PH).


Awie, Jaclyn Victor dan Amir Masdi hangatkan perasmian Sukma ke-20

BANGI: Persembahan khas Datuk Awie, Jaclyn Victor dan Amir Masdi menjadi tumpuan upacara perasmian Sukan Malaysia (Sukma) ke-20 yang berlangsung dengan meriah di Dewan Canselor Tun Abdul Razak (DECTAR), Universiti Kebangsaan Malaysia (UKM) malam tadi.

Amir Masdi, atau nama sebenarnya Amir Syazwan Masdi, Awie (Datuk Ahmad Azhar Othman) dan Jaclyn telah melonjakkan semangat ahli kontinjen yang hadir dengan persembahan lagu ‘Demi Malaysia’ diikuti laungan Demi Malaysia pada klimaks majlis itu.

Upacara malam tadi bermula dengan juara bertahan Terengganu mengetuai perarakan masuk lebih 800 atlet dan pegawai mewakili kesemua 15 kontinjen termasuk Brunei yang disambut dengan sorakan gemuruh para hadirin.

Perdana Menteri Datuk Seri Ismail Sabri Yaakob kemudian merasmikan temasya sukan itu yang dijadualkan berlangsung dari 16 hingga 24 Sept ini.

Selepas itu, bekas atlet wira-wirawati Sukma iaitu pemenang emas angkat berat Sukan Komanwel Aznil Bidin, Ng Joe Ee (emas gimrama Komanwel), R. Sharmendran (tiga emas karate Sukan SEA) dan Choong Javen (gangsa ping pong Komanwel) membawa serta menaikkan bendera temasya yang diikuti bacaan ikrar.

Sejurus selepas itu, legenda ratu tenpin boling negara Shalin Zulkifli, Olahragawati Harapan Sukma 1992 serta Olahragawati Kebangsaan 1994, 1996, 1997, 2001 dan 2002, menyalakan obor yang diletakkan di tengah-tengah dewan.

Diadakan di dalam dewan tertutup berbanding stadium terbuka, persembahan bunga api memukau yang selalunya menjadi tarikan utama kali ini digantikan dengan pelbagai persembahan menarik dan futuristik termasuk tarian LED serta pukulan dram yang mengegarkan dewan.

Turut hadir Menteri Belia dan Sukan Datuk Seri Ahmad Faizal Azumu, Menteri Wilayah Persekutuan Datuk Seri Shahidan Kassim serta Menteri Besar Kedah Datuk Seri Muhammad Sanusi Md Nor.

Seramai 6,652 atlet dan 2,709 pegawai daripada 15 kontinjen akan memburu 426 pingat emas yang ditawarkan menerusi 31 jenis sukan sepanjang temasya itu berlangsung.

Ini kali pertama temasya dwitahunan itu diadakan sejak edisi Perak 2018 selepas Sukma 2020 Johor dibatalkan susulan pandemik COVID-19. Namun Johor akan menganjurkan Sukma pada 2024.

Terengganu muncul juara Sukma buat kali kelima pada edisi 2018 selepas merangkul 56 emas, 51 perak dan 53 gangsa daripada 427 acara yang dipertanding manakala Wilayah Persekutuan (52-38-50) serta juara edisi 2016 Selangor (47-68-67) menamatkan saingan di kedudukan kedua dan ketiga.

Pada edisi kali ini, sejak temasya itu bermula Rabu lepas, Johor berada di kedudukan teratas kutipan pingat selepas meraih 18 emas, 14 perak dan enam gangsa setakat 9.30 malam ini diikuti Sabah (11-7-10), Terengganu (10-9-5) dan Melaka (9-7-6). – BERNAMA